title: Kalle Niinikangas

text: Kalle Niinikangas on ollut Suomen Kirjailijaliiton jäsen vuodesta 2005 alkaen. Hän on ollut taiteilijajärjestö Kiila ry:n hallituksen jäsenenä vuodesta 2008 sekä puheenjohtaja vuodesta 2013 ja tuottanut poikkitaiteellisia Kiilaklubeja vuodesta 2008. Kalle Niinikangas on osallistunut runoantologioihin, esiintynyt runokiertueilla Suomessa, Virossa ja Englannissa sekä kääntänyt suomesta englantiin ja englannista suomeen.


title: Glen Cook

text: Glen Cook (s. 1944) on yhdysvaltalainen tieteis- ja fantasiakirjailija. Hänet tunnetaan parhaiten "Musta komppania" -fantasiasarjasta, jonka ensimmäinen osa julkaistiin vuonna 1984. Hän on kirjoittanut myös "Dread Empire"- ja "Garrett, P.I." -sarjat.


title: Bratislava II

text: Bratislava II () on yksi Slovakian pääkaupungin Bratislavan piireistä. Se sijaitsee Bratislavan keskustan itäpuolella Tonavan vasemmalla rannalla. Siellä on arviolta 114 092 asukasta (vuonna 2016) ja sen pinta-ala on 92,48 neliökilometriä.


title: Bratislava II

text: Piiri jakautuu Ružinovin, Vrakuňan ja Podunajské Biskupicen osa-alueisiin.


title: Bratislavan Comenius-yliopisto

text: Bratislavan Comenius-yliopisto (slovakiksi Univerzita Komenského v Bratislave) on pian Tšekkoslovakian syntymisen jälkeen vuonna 1919 perustettu nykyisen Slovakian vanhin yliopisto. Se jatkaa "Academia Istropolitana"n perinteitä vuodelta 1465. Yliopisto on nimetty monien tieteiden uranuurtajan, tšekkiläisen Johan Amos Comeniuksen (1592-1670) mukaan.


title: Bratislavan Comenius-yliopisto

text: Vuonna 2006 yliopistossa opiskeli yli 30 000 opiskelijaa, ja sillä oli 2000 jäsentä.


title: Bratislavan satama

text: Bratislavan satama (slovak. Prístav Bratislava) on Tonava-joen varrella sijaitseva satama, joka on yksi suurimpia satamia Slovakiassa. Sataman kautta kulkee matkustajia ja rahtia.


title: Carl Erhardt

text: Carl Alfred Erhardt (15. helmikuuta 1897 Beckenham – 3. toukokuuta 1988) oli englantilainen jääkiekkoilija, joka johti maansa maajoukkuetta kapteenina useisiin merkittäviin kansainvälisiin voittoihin, huippuna olympiakulta Garmisch-Partenkirchenissa 1936.


title: Carl Erhardt

text: Erhardt ei saanut kiekko-oppia ajalle tyypillisesti Kanadassa, vaan perehtyi lajiin koulupoikana Saksassa ja Sveitsissä. Erhardt oli tulisieluinen puolustaja, joka saattoi uurastaa kentällä jopa 40 minuutia ottelussa. Monipuolisena urheilijana hän hallitsi myös tenniksen, hiihdon ja vesihiihdon.


title: Carl Erhardt

text: Erhardt voitti joukkueensa mukana Euroopan-mestaruuden 1931, maailmanmestaruuden 1934 ja 1935, sekä toimi kapteenina joukkueessa, joka voitti niin Euroopan-mestaruuden, maailmanmestaruuden kuin olympiakultaakin vuonna 1936. Tuon joukkueen 12 jäsenestä Erhardt oli ainoa, joka ei ollut saanut kiekko-oppiaan Kanadassa. Tuolloin 39-vuotias Erhardt on tiettävästi vanhin jääkiekon olympiakullan saavuttanut. Matkalla ainoaan jääkiekon olympiakultaansa britit löivät ennakkosuosikin Kanadan.


title: Carl Erhardt

text: Olympiamenestyksen jälkeen Erhardt jätti jääkiekon pelaajana. Hän julkaisi kirjan nimeltä "Ice Hockey" (1937), toimi erotuomarina ja istui British Ice Hockey Associationin hallituksessa. Hänet nimettiin järjestön elinikäiseksi varapuheenjohtajaksi. Erhardt valittiin British Ice Hockey Hall of Fameen 1950, ja postuumisti International Ice Hockey Federation Hall of Fameen 1998.


title: Slovakian kansallismuseo

text: Slovakian kansallismuseo () on Slovakian suurin museo ja kulttuuri-instituutio. Museo hallinnoi yhteensä 16 erikoismuseota Bratislavassa ja kaupungin ulkopuolella. Museo perustettiin vuonna 1961.


title: Seven Oaksin taistelu

text: Seven Oaksin taistelu (, Métisit tuntevat nimellä sekä ) oli nykyisessä Manitobassa sijaitsevan Winnipegin kaupungin paikalla sijainneessa Red River Colonyssä 19. kesäkuuta 1816 käyty taistelu. Taistelu käytiin Red River Colonyn omistavan Hudson's Bay Companyn ja kilpailevan North West Companyn sekä heidän kanssaan liittoutuneiden métisien välillä. Kahakan juuret juontavat vuodesta 1814, jolloin siirtokunnan ruokavarat olivat erittäin alhaalla ja kuvernööri Miles Macdonell sääti pemmikaanimääräyksen, joka esti pemmikaanin ja muiden ruokatarvikkeiden kaupan siirtokunnan ulkopuolelle ja erityisesti North West Companyn työntekijöille. Métisit eivät kuitenkaan tunnustaneet kuvernöörin tai Red River Colonyn määräysvaltaa (Royal Proclamation of 1763 mukaisesti heillä oli alkuperäiskansan oikeudet) ja pemmikaanikauppa oli heille tärkeä tulonlähde. North West Companyn turkiskauppiaat olivat aikaisempina talvina turvautuneet paikallisilta ostettuun pemmikaaniin ruokavarantonsa täydentämisessä ja he syyttivät Hudson's Bay Companya kaupan monopolista hankaloittamalla kilpailijoiden työskentelyä alueella.


title: Seven Oaksin taistelu

text: Useiden pienempien kahakoiden ja hermoromahdusten jälkeen Macdonell erosi kuvernöörin tehtävästä ja hänen seuraajakseen valittiin Robert Semple, yhdysvaltalainen liikemies, jolla ei ollut aikaisempaa kokemusta turkiskaupasta.


title: Seven Oaksin taistelu

text: Vuonna 1816 Cuthbert Grant mukanaan joukko Métisejä ohitti Fort Douglasin linnoituksen matkallaan Winnipegjärven rannalla sijaitsevaan Fort Bas de la Riviereen myydäkseen pemmikaania North West Companyn turkiskauppiaille. Robert Semple mukanaan 24 miestä kohtasi joukon ja lyhyen taistelun jälkeen Semple ja 21 hänen miestään saivat surmansa taistelussa. Grantin miehistä vain yksi kaatui. Taistelun ensimmäisen laukauksen ampujasta ei ole täyttä varmuutta, joidenkin lähteiden mukaan métisit olisivat ampuneet ensimmäisenä, toisten lähteiden mukaan Semplen mies oli ensimmäinen. Métisit olivat erinomaisia metsästäjiä ja ampujia vastassaan kokenemattomat Red River Colonyn miehet, määrällisesti métisejä oli noin kolme yhtä vastaan. Myöhemmin tapahtumaa tutkinut Royal Commissioner vapautti kaikki osalliset vastuullisuudesta murhiin ja North West Companyn yhdistyttyä Hudson's Bay Companyyn Cuthbert Grant nousi tärkeään asemaan uudessa yhtiössä.


title: Seven Oaksin taistelu

text: Tapahtumapaikalla nykyisessä Winnipegissä West Kildonan kaupunginosassa, "Main Street" kadun ja "Rupertsland Boulevard" kadun risteyksessä on monumentti ja muistolaatta taistelusta. Seven Oaks nimi elää edelleen monissa muodoissa, kaupunki alue taistelupaikalla, Seven Oaksin sairaala, koulu ja kauppakeskus.


title: Pro Finlandia (adressi)

text: Pro Finlandia -adressi, joka tunnetaan myös nimillä Kulttuuriadressi tai Eurooppalainen adressi oli Venäjän keisari Nikolai II:lle osoitettu adressi, jossa pyydettiin keisaria säilyttämään Suomen erityisoikeudet ja aseman. Helmikuun manifestin vuoksi tehdyn Suuren adressin jälkeen alettiin Konni Zilliacuksen avustuksella kokoamaan kansainvälistä kulttuuriadressia, jonka allekirjoitti 1 063 kulttuuripersoonaa kahdestatoista maasta eri puolilta Eurooppaa.


title: Pro Finlandia (adressi)

text: Venäjän keisari Nikolai II:n aloitteesta oli Hollannissa vuonna 1899 kokoontunut Haagin rauhakonferenssi. Hän oli ehdottanut armeijoiden väkimäärän vähentämistä. Häntä kiitettiin ja nimitettiin rauhanruhtinaaksi. Hänen aikeensa noin kolminkertaistaa suomalaisten asevelvollisten määrä herätti sen tähden suurta vastustusta ja ihmettelyä. Se, että hän oli torjunut pienen, oikeuksiensa puolesta kamppailevan kansan laatiman Suuren adressin, oli herättänyt hämmästystä kaikkialla maailmassa.


title: Pro Finlandia (adressi)

text: Kulttuuriadressissa pyydettiin Venäjän keisaria säilyttämään Suomen erityisoikeudet ja säästämään sen asema, sillä ne olivat maan ainoa edellytys jatkaa tärkeätä työtään kulttuurin palveluksessa.


title: Pro Finlandia (adressi)

text: Suuren adressin saama julkisuus oli herättänyt Euroopassa myötätuntoa passiivisella vastarinnalla sortotoimenpiteitä vastustavaa Suomen kansaa kohtaan. Englantilainen rouva Gertrud Copeland ehdotti saksalaiselle Jenan yliopiston professori Rudolf Euckenille, että vedottaisiin keisarin hyvyyteen ja oikeudenmukaisuuteen Euroopan sanomalehdistön kautta. Olihan Nikolai II rauhan- ja aseistariisumismanifestissaan hetkeä aikaisemmin puhunut ihmisystävällisyyteen, oikeuteen, totuuteen ja lainalaisen rauhallisen kehityksen rakkauteen vedoten. Eucken teki aloitteen kansainvälisen adressin keräämisestä Copelandin ajatuksen johdosta.


title: Pro Finlandia (adressi)

text: Myös muutamat suomalaiset olivat samaan aikaan suunnitelleet vetoamista keisariin kansainvälisen lähetystön kautta. Suomessa oli heti helmikuun manifestin antamisen jälkeen perustettu kansalaiskomitea, jonka tarkoituksena oli ulkomaiseen mielipiteeseen vaikuttaminen Suomen eduksi. Komitea lähetti professori Werner Söderhjelmin ja dosentti J. N. Reuterin keräämään ulkomailta nimiä adressiin. Söderhjelm kiersi keräysmatkalla Ruotsissa, Tanskassa, Saksassa ja Ranskassa, Reuter suuntasi Englantiin. Englannissa nimiä keräsivät myös Yrjö Hirn ja Edvard Westermarck, joista jälkimmäinen suuntasi sen jälkeen Italiaan ja Sveitsiin. Keski-Euroopassa olivat liikkeellä myös dosentit Axel Wallenskiöld ja Hugo Pipping.


title: Pro Finlandia (adressi)

text: Ensimmäisenä ajatuksen omaksuneita kulttuurivaikuttajia olivat saksalaiset Rudolf Eucken, Theodor Mommsen, Rudolf Virchow ja Hans Delbrück, joka muotoili saksalaisen adressin sanamuodon. Muita adressin saksalaisia allekirjoittajia olivat muun muassa Ernst Haeckel, Kuno Fisher ja Karl von Amira.


title: Pro Finlandia (adressi)

text: Ranskalaisen adressin nimiä olivat Émile Zola, Anatole France, Pascal Adolphe Dagnan-Bouveret, Gaston Paris, Frédéric Passy ja Sully Prudhomme. Englantilaisista mukana oli muiden muassa Cambridgen yliopiston valtio-opin professori John Westlake, Herbert Spencer, William Ramsay, Florence Nightingale sekä Royal Societyn puheenjohtaja Joseph Lister Muista maista adressin allekirjoittivat muun muassa norjalainen tutkimusmatkailija Fridtjof Nansen sekä kirjailija Henrik Ibsen.


title: Pro Finlandia (adressi)

text: Suurin osa Suomen ulkomaisista tukijoista oli ”80-lukulaisia” eli uuden liberalistisen suuntauksen kannattajia. Vallankumousta kannattavia ”piirejä” ei haluttu mukaan, jotta adressiin suhtauduttaisiin Venäjällä mahdollisimman suopeasti. Kaikki eivät suhtautuneet adressihankkeeseen myönteisesti ja jotkut kieltäytyivät allekirjoittamasta sillä perusteella että ulkomaisen mielipiteen sotkeminen mukaan Suomen ja Venäjän väliseen kiistaan saattaisi kääntyä Suomea vastaan. Muun muassa Pyhän istuimen valtiosihteeri, kardinaali Mariano Rampolla muistutti, että aiemmat länsieurooppalaiset vetoomukset Puolan aseman puolesta eivät olleet tosiasiassa hyödyttäneet Puolaa vaan tiukentaneet Venäjän asennetta.


title: Pro Finlandia (adressi)

text: Maanantaina 26. kesäkuuta 1899 saapuivat lähetystön jäsenet eri tahoilta Pietariin. Kansainvälisessä lähetystössä olivat mukana herrat Nordenskiöld, Brögger, Van der Wlugt, Norman-Hansen, Trarieux ja Brusa, jotka edustivat Ruotsia, Tanskaa, Hollantia, Norjaa, Ranskaa ja Italiaa. Trarieux oli Ranskan entinen oikeusministeri. Nimellisesti mukana oli myös edustajia Saksasta, Englannista ja Unkarista. Lähetystö otti ensin yhteyttä hoviministeri Voldemar Freedericksziin, ja hänen välityksellään pyydettiin pääsyä keisarin luokse. Hän oli hyvin hämmästynyt kuullessaan, että lähetystöllä oli mukanaan kahdestatoista maasta kootut adressit, joiden allekirjoittajina oli tieteen, kirjallisuuden, taiteen ja politiikan etevämpiä edustajia Euroopasta.


title: Pro Finlandia (adressi)

text: Ensin Freedericksz lupasi esittää lähetystön pyynnön keisarille ja viimeistään torstaina ilmoittaa vastauksen lähetystölle, mutta jo seuraavana päivänä, keskiviikkona 28. kesäkuuta, hän kertoi asiaa tarkemmin harkittuaan, että tässä tapauksessa pyyntö on esitettävä sisäministeri Ivan Goremykinille. Lähetystön jäsen Nordenskiöld, joka tunsi silloisen ulkoministerin Mihail Muravjovin, yritti tavoittaa häntä, mutta sai kuulla, että että ministeri oli edellisenä iltana matkustanut pois. Sisäministeri Goremykinin tapaaminen estyi kahden päivän aikana kolmesti, hänen siirrettyään sovittua tapaamista. Sitten Goremykin ilmoitti, ettei asia kuulu hänelle vaan Pietarhovin palatsikomendantille. Seuraavana päivänä lähetystö matkusti Pietarhoviin, jossa ilmoitettiin että palatsikomendantti oli matkustanut Pietariin. Kun he olivat palanneet Pietariin, he saivat Goremykiniltä kutsun tulla tapaamassa häntä, ja niin he saivat kuulla, ettei keisari ota lähetystöä puheilleen.


title: Pro Finlandia (adressi)

text: Lähetystö sai kansanjoukot ympärilleen palatessaan Suomen läpi kotimaihinsa. Lähetystön kunniaksi järjestettiin Helsingissä aamiaispäivälliset Kaivohuoneella. Vaikka lähetystö oli epäonnistunut tehtävässään, tunnelma oli täynnä riemua ja innostusta, paikalla oli jäseniä kaikista silloisista valtiollisista puolueista, muun muassa Agathon Meurman ja Th. Rein. C. G. Estlander piti puheen ranskaksi.


title: Pro Finlandia (adressi)

text: Kopiot adressista jaettiin kaikille allekirjoittaneille. Se julkaistiin myös painosta nimellä ""Pro Finlandia. 1899. Les adresses internationales à S. M. L’Empereur-Grand-Duc Nicolas II"" ("Suomen puolesta 1899. Kansainväliset adressit Hänen Majesteetilleen keisari-suuriruhtinas Nikolai II:lle"). Alkuperäinen adressi annettiin professori Van der Vlugtin mukaan Haagin julkiseen kirjastoon säilytettäväksi, koska sitä ei uskallettu jättää Suomeen. Suomen tultua itsenäiseksi hän saapui Suomeen vuonna 1921 tuoden adressiin mukanaan, ja se luovutettiin Suomen Valtionarkistoon. Ulkomainen lehdistö mainitsi lähetystön ja adressin uutisissaan.


title: Pro Finlandia (adressi)

text: Keisari kieltäytyi ottamasta lähetystöä vastaan, koska venäläisten mielestä kysymys Suomen autonomiasta oli Venäjän sisäinen. Samaa mieltä olivat myöe muiden Euroopan maiden hallitukset.


title: Pro Finlandia (adressi)

text: Venäläiset julkaisivat myöhemmin lentokirjasen, joka puolusteli Venäjän toimia Suomessa. Sitä vastaan laadittiin useita kirjoja monissa maissa. Leo Mechelin ja Robert Hermanson kirjoittivat lentokirjasia Suomen tilanteesta. Vastaavia kirjoja tekivät myös ranskalaiset, saksalaiset, tanskalaiset, itävaltalaiset, italialaiset ja norjalaiset asiantuntijat. Venäläisiä hämmästytti Suomen puolesta syntynyt odottamaton ja voimakas liike.


title: Willard Waterman

text: Willard Lewis Waterman (29. elokuuta 1914 Madison, Wisconsin – 2. helmikuuta 1995 Burlingame, Kalifornia) oli yhdysvaltalainen näyttelijä, joka muistetaan parhaiten Harold Pearyn seuraajana "The Great Gildersleeve" -radiosarjan pääroolissa. Waterman esiintyi myös useissa muissa radiosarjassa, kuten "Amos ’n’ Andy", "Lux Radio Theater" ja "Little Orphan Annie".


title: Willard Waterman

text: Willard Waterman on saanut tähden Hollywood Walk of Famelle.


title: Julius Ringel

text: Julius Ringel (”Papa”, 16. marraskuuta 1889 Völkermarkt, Itävalta-Unkari – 11. helmikuuta 1967 Bayerisch Gmain, Länsi-Saksa) oli itävaltalaissyntyinen vuoristojääkärikenraali toisen maailmansodan aikana.


title: Julius Ringel

text: Kadettikoulun jälkeen Ringel ylennettiin vänrikiksi Itävalta-Unkarin armeijaan 1909. Hän palveli ensimmäisessä maailmansodassa vuoristojääkäriyksikössä muun muassa Galitsiassa ja Italian alpeilla, jossa hän joutui sotavangiksi 1918. Sodan jälkeen hän liittyi Itävallan armeijaan, jossa taisteli kotiosavaltiotaan Kärnteniä miehittäviä jugoslavialaisten joukkoja vastaan.


title: Julius Ringel

text: Itävalta liitettiin natsi-Saksaan 1938, jolloin myös kahden maan armeijat liittyivät yhteen. Innokkaana kansallissosialistina Ringel tuki Saksan ja Itävallan yhdistymistä eli Anschlussia. Hän liittyi Wehrmachtiin everstiluutnanttina, joksi hänet oli ylennetty kuusi vuotta aiemmin Itävallan armeijassa.


title: Julius Ringel

text: Toisen maailmansodan alkaessa 1. syyskuuta 1939 eversti Ringel siirrettiin 268. jalkaväkidivisioonaan. Lokakuussa hänet nimitettiin komentajaksi 266. jalkaväkirykmenttiin, jonka kanssa hän osallistui Ranskan valtaamiseen kevät–kesällä 1940.


title: Julius Ringel

text: Marraskuussa 1940 Ringel ylennettiin kenraalimajuriksi ja siirettiin 5. vuoristodivisioonan komentajaksi. Keväällä 1941 hän johti divisioonaansa Balkanin taisteluissa. Kreikan valtaamisen jälkeen divisioona kunnostautui taistelussa Britannian armeijaa vastaan Kreetalla. Ringel hermostui kreetalaisten siviilien tahdosta puolustaa kotimaataan:


title: Julius Ringel

text: Ringelin esimiehen Kurt Studentin hyväksymä käsky oli ensimmäisiä lajissaan, mutta hyvin tyypillinen, sillä saksalaiset antoivat vastaavanlaisia käskyjä lähes jokaisessa maassa, jota he miehittivät toisen maailmansodan aikana. Antautumisen jälkeen alkoivat systemaattiset kostoiskut siviiliväestöä kohtaan. Ensimmäinen joukkoteloitus tunnetaan nimellä Kontomárin verilöyly.


title: Julius Ringel

text: Marraskuussa yksikkö lähetettiin takaisin Saksaan lepoa ja täydennystä varten. Keväällä 1942 Ringelin divisioona siirrettiin itärintamalle, jossa se osallistui muun muassa toimintaan Stalingradin eteläpuolella ja Olhavan rintaman lyömiseen.


title: Julius Ringel

text: Yksikkö siirrettiin Italiaan Gustav-linjalle lähelle Monte Cassinoa joulukuussa 1943. Ringel komensi vuoristodivisioonaansa huhtikuuhun 1944 saakka, jolloin hän siirtyi Kroatiassa olleen LXIX vuoristoarmeijakunnan komentajaksi. Kesäkuussa seurasi ylennys täydeksi vuoristojoukkojen kenraaliksi ja siirto XVIII vuoristoarmeijakunnan komentajaksi. Tehtävän ohella hän toimi myös Salzburgin XVII sotilaspiirin komentajana. Helmikuussa 1945 sotilaspiiriin kuuluneista joukoista perustettiin osasto Ringel, jota hän johti muutaman kuukauden, kunnes Saksa antautui liittoutuneiden joukoille.


title: Vicente Guaita

text: Vicente Guaita Panadero (s. 18. helmikuuta 1987 Torrent, Espanja) on espanjalainen jalkapallomaalivahti. Hän edustaa Espanjan Primera Divisiónissa pelaavaa Getafea.


title: Vicente Guaita

text: Guaita on Valencian junioriakatemian kasvatteja ja edustusjoukkueeseen hänet nostettiin kaudella 2008–2009 Santiago Cañizaresin jäätyä eläkkeelle. Guaita teki ensiesiintymisensä edustusjoukkueessa 2. lokakuuta 2008 UEFA Cupin ottelussa portugalilaista Marítimoa vastaan.


title: Vicente Guaita

text: Timo Hildebrandin lähdön jälkeen hän on toimi hetken joukkueen kakkosmaalivahtina, kunnes tammikuun siirtoikkunan aikana Valencia hankki maalilleen kokeneen César Sánchezin. Kaudeksi 2009–2010 hänet lainattiin maan toiseksi korkeimmalla sarjatasolla pelanneeseen Recreativoon. Hän voitti kauden päätteeksi Segunda Divisiónin parhaan maalivahdin palkinnon (Zamora).


title: Vicente Guaita

text: Kesällä 2010 hän palasi kasvattajaseuraansa. Vuoden 2010 loppupuolella Valencian ykkös-ja kakkosmaalivahdin loukkaantumisien takia Guaitalle aukesi paikka joukkueen avauskokoonpanossa. Hän pelasi neljä perättäistä ottelua, joista yhden muun muassa Mestarien liigassa Manchester Unitedia vastaan.


title: Gustav-linja

text: Gustav-linja oli Saksan armeijan puolustuslinja Italiassa toisen maailmansodan aikana. Se tunnetaan erityisesti keväällä 1944 käydystä Monte Cassinon taistelusta.


title: Gustav-linja

text: Linja alkoi lännessä Italian niemimaan Tyrrhenanmeren puoleiselta rannalta Garigliano-joen suulta, mistä se kulki pohjois-koilliseen Apenniinien yli Sangro-joen suulle Adrianmeren puolelle.


title: Gustav-linja

text: Gustav-linja oli Rooman eteläpuolisista puolustuslinjoista vahvin. Se koostui betonibunkkereista, vahvistetuista tuliasemista, konekivääritorneista, miinakentistä ja ennalta määritellyistä ampuma-alueista. Saksalaisten vahvuus linjalla oli parhaimmillaan noin 15 divisioonaa.


title: Gustav-linja

text: Liittoutuneet aloittivat hyökkäykset linjaa vastaan marraskuussa 1943. He saavuttivat voiton viimeisistä linjan puolustuspesäkkeistä toukokuun lopulla 1944.


title: Commerzbank

text: Commerzbank AG Saksan toiseksi suurin pankki (1. Deutsche Bank). Sen varallisuus on 615,2 miljardia euroa. Commerzbankin osakkeella käydään kauppaa Frankfurtin pörssissä, jonka DAX-indeksiin se kuuluu.


title: Commerzbank

text: Commerzbank ajautui ongelmiin tarjouduttuaan elokuussa 2008 ostamaan 9,8 miljardilla (laski myöhemmin 5,1 miljardiin) eurolla Allianzilta Dresdner Bankin, jonka 1 074 Saksan konttorin verkoston se näki houkuttelevana. Kokonaan osakevaihdolla toteutettavan kaupan jälkeen Allianz omistaisi noin 30 prosenttia Commerzbankista. Hintaa pidettiin tuoreeltaan liian kovana. Vaikka se puolittuikin pankkisektorin alamäen myötä, niin sama finanssikriisi heikensi Commerzbankin toimintakykyä vielä enemmän.


title: Commerzbank

text: 8. tammikuuta 2009 umpikujaan ajautunut Commerzbank jouduttiinkin kansallistamaan osittain. Saksan valtio ottaa pankista haltuunsa 25 prosentin osuuden (ei kuitenkaan äänioikeutta) vastineeksi 10 miljardin euron pääomaruiskeesta. SPD-puheenjohtaja Franz Münteferingin mielestä kyse ei ole kansallistamisesta ja toteaa, että valtio aikoo olla mukana vain lyhytaikaisesti. Commerzbankia oli tuettu jo kuukautta aikaisemmin 8,2 miljardilla eurolla ja 15 miljardin euron lainatakauksella. Commerzbank omisti 8. tammikuuta 2009 Dresdner Bankista 60 prosenttia, ja loppuosa on tarkoitus lunastaa kuun lopussa.


title: Commerzbank

text: Commerzbankin oma investointipankkitoiminta aiheutti vuosina 2002–2004 650 miljoonan euron tappiot, jonka johdosta liiketoimintayksikkö Commerzbank Securities lakkautettiin.


title: Commerzbank

text: Yrityksen päämaja, 258,7 metriä (300,1 metriä antenneineen) korkea Commerzbank Tower valmistui 1997. Se oli valmistuttuaan aina vuoteen 2004 asti Euroopan korkein pilvenpiirtäjä. Aikaisempi korkein rakennus oli samaten Frankfurt Am Mainissa sijaitseva Messeturm (257 m).


title: Enkelten kapina

text: Enkelien kapina tai Enkelten kapina on Anatole Francen vuonna 1914 julkaisema romaani. Sitä on kuvattu syvällisimmäksi ranskankieliseksi romaaniksi, ja sen sanoma on ytimekkäässä muodossa muotoiltu ajatukseksi, että ihmisen tehtävä on kieltää itsessään Jaldabaoth.


title: Enkelten kapina

text: Tarinan juoni nivoutuu eräässä kirjastossa "kummittelevaan" Arcade enkeliin, joka vaiheittain sekaantuu eräänlaiseen enkeleiden vastarintaliikkeeseen, jonka johtoon on valittu Nectaire enkeli.


title: Maria Schneider

text: Maria Schneider voi viitata seuraaviin henkilöihin:


title: Viimeinen tango Pariisissa

text: Viimeinen tango Pariisissa on Bernardo Bertoluccin vuonna 1972 valmistunut suurta kohua aiheuttanut kulttielokuva, jota kriitikot ovat kutsuneet jopa karkeaksi pornoksi. Elokuva kertoo vanhenevan leskimiehen ja nuoren naisen suhteesta.


title: Viimeinen tango Pariisissa

text: Brando kirjoittaa omalämäkerrassaan "Songs My Mother Taught Me" (1994) improvisoineensa monissa kohtauksissa Bertoluccin kehotuksesta. Esimerkiksi kohta, jossa Paul kertoo lapsuudestaan kuvastaa Brandon omia kokemuksia hänen ollessaan nuori.


title: Viimeinen tango Pariisissa

text: "The New York Timesin" kriitikot valitsivat "Viimeisen tangon Pariisissa" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Luettelo Finnish Dance Chartin ykkösistä vuonna 2009

text: Luettelo "Finnish Dance Chart" -listan kärkipaikkaa hallussaan pitäneistä artisteista ja singleistä vuonna 2009.


text: Swedish Dance Chart: 2007 – 2008 – 2009 – 2010 – 2011 – 2012 – 2013


text: Norwegian Dance Chart: 2007 – 2008 – 2009 – 2010 – 2011 – 2012 – 2013


title: Forrest J. Ackerman

text: Forrest James Ackerman (24. marraskuuta 1916 Los Angeles – 4. joulukuuta 2008 Los Angeles) oli Yhdysvaltain vanhimpia ja kuuluisimpia science fiction -harrastajia.


title: Forrest J. Ackerman

text: Ackerman tunnettiin lempinimellä "Mr Science Fiction", ja hän tuli kuuluisaksi tieteis- ja kauhuelokuvien tekoon liittyvien muistoesineiden keräilijänä. Hänen kokoelmansa oli liki jatkuvasti harrastajille avoinna, ja hän itse esitteli sitä kernaasti. Hän myös toimitti itse "Famous Monsters of Filmland" -nimistä lehteä.


title: Forrest J. Ackerman

text: Suurena B-luokan roskaelokuvien ystävänä Ackerman teki cameoroolin peräti 210 elokuvassa.


title: Scharnhorst-luokka (taisteluristeilijä)

text: Scharnhorst-luokka oli Saksan laivaston hyvin panssaroituja uudella tekniikalla valmistettuja taisteluristeilijöitä, jotka palvelivat toisessa maailmansodassa.


title: Scharnhorst-luokka (taisteluristeilijä)

text: "Admiral Graf Speen" rakentamisen jälkeen päätettiin jatkaa panssarilaivojen rakentamista, mutta ottaen huomioon uusista Ranskan laivaston aluksista saadut kokemukset, kuten Dunkerque-luokan tehottomuus. Kolmas ja neljäs alus, jotka aluksi tunnettiin ainoastaan nimillä "Panzerschiffe D" ja "Panzerschiffe E" tulivat olemaan vanhentuneiden esidreadnoughtien "Elsass" ja "Hessen" korvaajia ottaen samalla huomioon Versaillesin rauhansopimuksen rajoitukset.


title: Scharnhorst-luokka (taisteluristeilijä)

text: Joka tapauksessa vuosina 1932 ja 1933 suunnitelmat muotoutuivat. Suunnittelun pohjaksi otettiin amiraali Erich Raederin halu saada 15 000-18 000 tonnin alus, joka olisi aseistettu kolmella kolmiputkisella 11 tuuman tykkitornilla, mitkä hän oli itse asiassa ehdottanut jo Deutschland-luokan vaatimuksiksi. Suunnittelun toisena lähtökohtana oli Ranskan laivaston alukset ja niiden arvojen ylittäminen. Tällöin uusien alusten tuli kestää 13 tuuman tykin osuma, jolloin suojavahvuus oli vähintään 320 millimetriä. Lisäksi alusten tuli kestää ilmapommitus.


title: Scharnhorst-luokka (taisteluristeilijä)

text: Reichsmarine tilasi 25. tammikuuta 1934 merivoimien telakalta Wilhelmshavenista panssarilaiva "Hessenin" korvaavan aluksen. Alukset laskettiin vesille 3. lokakuuta 1936 sekä 8. joulukuuta samana vuonna. Ensimmäinen oli tällä välin nimetty "Scharnhorstiksi" ja toinen "Gneisenauksi".


title: Kalle Löytänä

text: Kaarle (Kalle) Löytänä (12. kesäkuuta 1887 Teisko – 4. marraskuuta 1952) oli suomalainen taidemaalari.


title: Kalle Löytänä

text: Löytänän vanhemmat olivat maanviljelijä Kustaa Löytänä ja Vilhelmiina Lörpys. Hän kävi kansakoulun ja alkoi sitten harjoittaa taideopintoja aluksi Akseli Gallen-Kallelan ja Carl Bengtsin johdolla 1903. Löytänä kävi Suomen Taideyhdistyksen piirustuskoulun 1904–1906 ja hän opiskeli Kööpenhaminassa ja Pariisissa Académie Colarossissa 1907 sekä Tukholmassa 1909. Löytänän töitä oli ensimmäisen kerran esillä näyttelyssä Helsingissä 1908.


title: Kalle Löytänä

text: Löytänä maalasi asetelmia, henkilökuvia ja hämäläisiä maisemia. Hän toimi piirustuksenopettajana eri oppikouluissa ja oli myös taidearvostelijana.


title: Kalle Löytänä

text: Kalle Löytänä oli naimisissa laulajatar Sirkka Susanna Saurion kanssa.


title: Chromalveolata

text: Chromalveolata eli "kromalveolaatit" on monimuotoinen aitotumaisten eliöiden kunta. "Chromalveolata"-kuntaan kuuluu erilaisia yksi- ja monisoluisia eliöryhmiä, jotka ennen luokiteltiin alkueliöiksi tarkemman fylogeneettisen tiedon puuttuessa. Se on yksi niistä uusista kuntatason taksoneista, jotka perustettiin, kun aiemmin luokittelussa käytetty alkueliöiden eli protistien kunta osoittautui siihen luettujen eliöryhmien kehityshistoriallisten sukulaisuussuhteiden perusteella virheelliseksi.


title: Chromalveolata

text: "Chromalveolata"-kunnan kuvasi Oxfordin yliopiston evoluutiobiologian professori Thomas Cavalier-Smith vuonna 1998. Siinä yhdistettiin vuonna 1981 kuvattu "Chromista"- tai "Stramenophila"-kunta (johon sisältyvät ruskeat levät, tarttumalevät ja nielulevät) sekä "Alveolata"-ryhmä (johon kuuluvat panssarilevät, ripsieläimet ja itiöeläimet). Vuosina 2005-2008 esitetyissä tutkimuksissa on kuitenkin epäilty kunnan monofyleettisyyttä siltä osin, että Cavalier-Smithin omaksi kunnakseen vuonna 2002 erottama "Rhizaria" voisi kehityshistoriansa perusteella kuulua läheisemmin kromalveolaattien kehityslinjaan (ns. SAR-ryhmä eli "Stramenophila-Alveolata-Rhizaria"). On myös epäilty, että tarttumalevät ja nielulevät eivät olisi niin läheistä sukua ruskeille leville ja alveolaateille kuin tässä on esitetty. Onkin mahdollista, että tulevaisuudessa näiden taksonien luokittelut vielä täsmentyvät ja muuttuvat.


title: Chromalveolata

text: Kromalveolaatteihin lukeutuu sekä erilaisia yksi- ja monisoluisia yhteyttäviä leviä, ulkoiselta olemukseltaan sienimäisiä eliöitä sekä yksisoluisia toisenvaraisia eliöitä ja loisia. Kooltaan huomattavimmat kunnan edustajat ovat eräät ruskeisiin leviin kuuluvat ruskolevälajit. Koska monet kromalveolaatit kykenevät yhteyttämään, monet niistä luokiteltiin ennen alkeellisiksi kasveiksi. Ne edustavat kuitenkin kokonaan eri kehityslinjaa ja niiden kyky yhteyttää on syntynyt eri aikoihin tapahtuneiden endosymbioosien kautta täysin itsenäisesti.


title: Chromalveolata

text: Ruskeisiin leviin kuuluvat piilevät ovat valtamerissä merkittäviä hapen tuottajia ja hiilidioksidin sitojia ja niillä on siten keskeinen merkitys maapallon ekosysteemissä. Kuntaan kuuluu myös hyvin haitallisia eliöitä, mm. malariaa aiheuttava "Plasmodium"-itiöeläin ja perunaruttoa aiheuttava "Phytophthora"-leväsieni.


title: Chromalveolata

text: Eri kromalveolaattiryhmillä ei juuri ole ulkoisia eli morfologisia yhteisiä tunnuspiirteitä. Jokaisella tähän kuntaan kuuluvalla neljällä pääjaksolla/kaarella on omintakeisia piirteitä. Yhteisenä piirteenä on se, että monien soluseinässä on selluloosaa. Toinen yhteinen ominaisuus on se, että niiden mitokondrioiden sisäkalvon poimut eli kristat ovat putkimaiset, mikä osaltaan osoittaa niiden kuuluvan eri kehityslinjaan kuin kasvit tai punalevät. Yhteyttävien lajiryhmien viherhiukkaset ovat peräisin endosymbionteiksi otetuilta punaleviltä tai panssarilevien kohdalla viherleviltä.


title: Samettikardinaali

text: Samettikardinaali ("Cyanoloxia brissonii") on Etelä-Amerikassa elävä kardinaaleihin kuuluva varpuslintu. Toisinaan laji luetaan kuuluvaksi loistokardinaalien sukuun ("Passerina") tai sukuun "Cyanocompsa".


title: Samettikardinaali

text: Samettikardinaali on noin 15 cm pitkä vahvanokkainen lintu. Koiras on väritykseltään sininen. Pään ja olkapäiden sininen väri on hieman vaaleampi kuin muun ruumiin väritys . Koiras muistuttaa hyvin paljon hohtokardinaalikoirasta ("Cyanocompsa cyanoides"), mutta on tätä hieman pienikokoisempi. Naaras on selästään kaakaonruskea ja vatsastaan vaaleamman ruskea. Alalajit eroavat toisistaan muun muassa värien kirkkaudessa ja hyöhenpeitteen kyvyssä heijastaa ultraviolettisäteilyä.


title: Samettikardinaali

text: Samettikardinaalia tavataan kolmella erillisellä alueella. Lounais-Kolumbiasta, Pohjois-Venezuelasta ja vyöhykkeeltä, joka ulottuu Itä-Brasiliasta Bolivian ja Paraguayn kautta keskiseen Argentiinaan. Lajia tavataan 300–1 600 metrin korkeudelta pensaikoista ja metsien reunoilta . Alalajeista "C. b. sterea" elää metsissä .


title: Planeetta (kappale)

text: Planeetta on suomalaismuusikko Remun single ja kappale, jolla hän osallistui vuoden 2009 Eurovision laulukilpailun Suomen karsintaan, ja pääsi sillä finaaliin asti. Single julkaistiin 14. tammikuuta 2009.


title: Planeetta (kappale)

text: Single myi nopeasti platinalevyyn oikeuttavan määrän eli 10 000 kappaletta. Se oli esimakua kesäksi 2009 julkaistavaksi tarkoitetulta "Remu Goes Rock'n Tango" -albumilta, jonka piti sisältää vanhoja tangoklassikoita sekä uuttakin materaalia. "Planeetan" ovat sanoittaneet Remu, Ilkka Vainio ja Risto Asikainen.


title: Planeetta (kappale)

text: Aluksi Yleisradio meinasi hyllyttää kappaleen, koska se oli näkyvästi esillä Planeetta-nimisen yrityksen nettisivulla, eikä kilpailujen säännöissä sallita minkäänlaista mainostusta. Myöhemmin YLE ja Remun levy-yhtiö sopivat, että "Planeetta"-kappaletta ei käytetä Euroviisujen aikana samannimiseen yritykseen viittaavissa yhteyksissä. Remu sai siis osallistua kilpailuihin.


title: Yrjö Alanen

text: Yrjö Alanen, ent. Näykki, (21. helmikuuta 1860 Kauhava – 20. toukokuuta 1944 Kurikka) oli suomalainen kirkkoherra, kirjailija ja historiantutkija.


title: Yrjö Alanen

text: Alasen vanhemmat olivat talollinen Jaakko Alanäykki (Sippola) ja Valpuri Amalia Kustaantytär Alanäykki. Hän pääsi ylioppilaaksi 1883 ja hänet vihittiin papiksi 1886. Alanen toimi kappalaisena Kokemäellä 1893–1899 ja sitten kirkkoherrana Kortesjärvellä 1899–1903, Isojoella 1902–1912 sekä viimeksi Kurikassa 1912–1944. Alanen sai rovastin arvon 1909 ja hän oli lääninrovastina vuodesta 1917.


title: Yrjö Alanen

text: Alanen oli perustamassa 1881 Suomen ensimmäistä nuorisoseuraa Kauhavalle. Hän oli myöhemmin Pohjanmaan nuorisoseuran 1. sihteerinä.


title: Yrjö Alanen

text: Yrjö Alanen oli naimisissa vuodesta 1888 Helmi Maria Karstenin kanssa, jonka veli oli uskontotieteilijä ja filosofi, tutkimusmatkailija Rafael Karsten. Yrjö Alasen ja Helmi Maria Karstenin lapsia olivat lääkintöneuvos ja Kurikan kunnanlääkäri Aarne Alanen, teologian professori Yrjö J. E. Alanen, sairaanhoitaja ja kielten maisteri Aili Alanen, oikeustieteen professori ja evankelinen maallikkopuhuja Aatos Alanen, sairaanhoitaja Aune Alanen, pankkivirkailija ja juristi Sylvi Alanen sekä professori ja historioitsija Aulis J. Alanen.


title: Postitalonpoika

text: Postitalonpoika oli Ruotsin ja Suomen postilaitosta palveleva maanomistaja, jonka tehtävänä oli kuljettaa tai kuljetuttaa postia. Postitilat oli valittu valtateiden varsilta 20–30 kilometrin päästä toisistaan. Valantehnyt postitalonpoika piti tiettynä määräaikana hevosen ja täysi-ikäisen miehen, postirengin, lähtövalmiina postinkuljetusta varten. Jos edelliseltä postitilalta saapui postia, kuljetti mies hevosella sen seuraavalle postitilalle.


title: Postitalonpoika

text: Postitalonpojista säädettiin 1636 Ruotsin ensimmäisessä yleisessä postijärjestyksessä, joka koski myös Suomea. Korvaukseksi postin kuljettamisesta postitilalliset saivat veronhuojennuksia ja vapauksia yleisistä rasituksista, kuten sotaväenotosta. Vuosisadan loppupuolella useimmat postitilat ottivat osaa ruotujakolaitokseen ja postinkuljetus korvattiin rahapalkkiolla. Vuonna 1704 postitalonpojille säädettiin erityinen turva hyökkäyksiä vastaan.


title: Postitalonpoika

text: Postitalonpoikien kasvava tyytymättömyys ei horjuttanut järjestelmää, vaan se pysyi voimassa vuoden 1845 loppuun asti. Silloin mantereella kulkevaa postia alkoivat kuljettaa kestikievarikyydillä matkustavat postimiehet. Ahvenanmaalla ja Turun saaristossa postitalonpoikajärjestelmää käytettiin vuoteen 1910 saakka. Siellä sekä Eckerön ja Grisslehamnin välillä vesitse tapahtuvasta postin kuljetuksesta huolehtivat postitilallisten muodostamat 5–6-miehiset ruodut. Ne kuljettivat omilla postijahdeillaan postin ohella myös matkustajia. Eckerö–Grisslehamn-linjalla postia kuljettivat höyrylaivat jo 1870-luvulla, kun laivat alkoivat kulkea säännöllisesti myös talvella.


title: Anssi Pellikka

text: Anssi Pellikka (s. 22. maaliskuuta 1975 Kuopio) on suomalainen entinen jalkapalloilija. Nykyisin hän toimii Kuopion Palloseuran junioripäällikkönä.


title: Anssi Pellikka

text: Pellikka pelasi urallaan 72 liigaottelua Kuopion Palloseurassa ja Tampereen Pallo-Veikoissa vuosina 1991–1992, 1994–1995 ja 1999. Pellikka valittiin vuonna 1990 lupaavimmaksi poikapelaajaksi Suomessa ja hän on pelannut useita otteluita Suomen nuorisomaajoukkueissa.


title: Leppälahti (Liperi)

text: Leppälahti on kylä Liperissä. Se sijaitsee Liperin ja Heinäveden välisen seututie 476:n varrella. Lähin rautatieasema on Vihtarissa. Kylä on Oriveden rannalla.


title: Leppälahti (Liperi)

text: Kylässä on Liperin Höyläämö, jonka tuotannosta suurin osa menee vientiin. Koulu lopetettiin 2002. 1970-luvulla kylällä oli kolme kauppaa ja pankki.


title: Leppälahti (Liperi)

text: Maamiesseurantalo toimii kylätalona ja voimistelu- ja urheiluseura Leppälahden Uskalluksen toimitilana. Uskalluksen tunnetuin urheilija on ollut keskimatkojen juoksija Pirjo Vihonen (nyk. Ståhlberg). Leppälahden Erämiehillä on hirvihalli.


title: Hubert Weise

text: Hubert Weise (22. joulukuuta 1884 Erfurt, Saksa – 1. helmikuuta 1950 Bad Kohlgrub, Länsi-Saksa) oli Saksan ilmavoimien Luftwaffen kenraalieversti toisen maailmansodan aikana.


title: Hubert Weise

text: Weise liittyi kadetiksi Saksan armeijan tykistöön 1904. Ensimmäisen maailmansodan alussa Weise palveli patterinkomentajana, kunnes haavoittui vaikeasti vain kuukauden jälkeen sodan alkamisesta. Hän pääsi sotasairaalasta tammikuussa 1915 ja toimi sodan lopun aikana vaihtelevissa tehtävissä kuten tykistörykmentin adjutanttina, esikuntaupseerina sekä tiedustelu-upseerina.


title: Hubert Weise

text: Sodan jälkeen Weise jäi kenttätykistöön, kunnes lokakuussa 1934 hänestä tuli valtakunnan sotaministeriön ilmatorjuntatykistön ja ilmapuolustuksen tarkastaja. Huhtikuussa 1935 hänet siirrettiin Luftwaffeen. Toisen maailmansodan aikana Weise toimi Saksan alueen ilmapuolustustehtävissä Luftwaffessa ja valtakunnan ilmailuministeriössä. Liittoutuneet vangitsivat hänet 16. toukokuuta 1945 ja hän vietti seuraavat kaksi vuotta sotavankileirillä päästen vapaaksi heinäkuussa 1947.


title: Leppälahti

text: Leppälahti voi tarkoittaa seuraavia:


title: Frank Pagelsdorf

text: Frank Pagelsdorf (s. 5. helmikuuta 1958) on saksalainen jalkapallovalmentaja ja entinen keskikenttäpelaaja.


title: Frank Pagelsdorf

text: Pagelsdorf aloitti ammattilaisuransa Hannover 96:ssa 1976. Hän edusti seuraa kaksi kautta siirtyen 1978 DSC Arminia Bielefeldiin. Hän pelasi Arminiassa Otto Rehhagelin, Horst Köppelin ja Karl-Heinz Feldkampin alaisuudessa kaikkiaan 128 Bundesliigaottelua kuuden Arminiassa viettämänsä kauden aikana.


title: Frank Pagelsdorf

text: Arminia-legendojen joukkoon kuuluva Pagelsdorf jätti seuran 1984 ja siirtyi Borussia Dortmundiin. Dortmundissa Pagelsdorf pelasi neljä ja puoli kautta ja edusti seuraa 102 liigaottelussa. Tammikuussa 1989 hän palasi takaisin Hannover 96:een, jossa lopetti uransa samana vuonna.


title: Frank Pagelsdorf

text: Peliuransa jälkeen Pagelsdorf on toiminut valmentajana. Hän aloitti uransa 1991 Hannover 96:n II-joukkueen päävalmentajana. Kesällä 1992 hän siirtyi 1. FC Union Berlinin päävalmentajaksi. Hän valmensi seuraa kaksi kautta ja juhli 1994 Saksan amatöörimestaruutta ja seuran nousua Regionalligaan. Menestyskauden jälkeen Pagelsdorf jätti seuran siirtyen 2. Bundesliigassa pelanneen FC Hansa Rostockin päävalmentajaksi. Hänen johdollaan Hansa nousi kauden 1994/95 päätteeksi komeasti Bundesliigaan, jossa kausi 1995/96 toi komean kuudennen sijan, mikä on kauden 1997/98 ohella seurahistorian paras saavutus Bundesliigassa.


title: Frank Pagelsdorf

text: Kesällä 1997 Pagelsdorf jätti Hansan ja siirtyi Hamburger SV:n peräsimeen. Pagelsdorfin johdolla HSV otti askelia kohti Bundesliigan kärkeä ja kaudella 1999/00 se murtautui kärkikolmikkoon. Kausi 2000/01 jäi tuloksellisesti huomattavasti vaatimattomammaksi ja HSV putosi Bundesliigassa sijalle 13. Pagelsdorf sai lopulta potkut syyskuussa 2001 kehnosti alkaneen kauden vuoksi.


title: Frank Pagelsdorf

text: HSV-potkujen ja muhkeiden korvausten jälkeen Pagelsdorf piti taukoa valmennuksesta pari vuotta siirtyen kesällä 2003 VfL Osnabrückin päävalmentajaksi. Pagelsdorf ei kuitenkaan onnistunut säilyttämään seuraa 2. Bundesliigassa ja hän sai jättää tehtävänsä kesällä 2004. Syyskuussa hän siirtyi Arabiemiraatteihin Al-Nasr Dubain päävalmentajaksi.


title: Frank Pagelsdorf

text: Pagelsdorf viihtyi Dubaissa kauden loppuun palaten elokuussa 2005 FC Hansa Rostockin päävalmentajaksi. Pagelsdorfin johdolla Hansa palasi kauden 2006/07 päätteeksi takaisin Bundesliigaan, jossa meno osoittautui kuitenkin liian kovaksi ja kauden 2007/08 Hansa putosi takaisin 2. Bundesliigaan. Pagelsdorf sai kuitenkin jatkaa tehtävistään, kunnes kehno alkukausi kostautui ja hän sai marraskuussa 2008 potkut tehtävistään.


title: Frank Pagelsdorf

text: Pagelsdorf palasi varsin pian Hansa-potkujensa jälkeen valmennustehtäviin siirryttyään tammikuussa 2009 Al-Nasr Dubain päävalmentajaksi. Hän sai potkut helmikuussa 2010.


title: Skopin

text: Skopin () on kaupunki Rjazanin alueella Venäjällä. Se sijaitsee Okan vesistöön kuuluvan Verda-joen rannalla 168 kilometriä Rjazanista etelään. Kaupunki on Skopinin piirin keskus. Sen kautta kulkee Uzlovajan ja Rjažskin välinen rautatie (Skopinin asema). Asukkaita on 31 700 henkeä (vuonna 2007).


title: Skopin

text: Skopinin paikalla on mahdollisesti sijainnut muinainen Verdejevin kaupunki. 1100-luvulta lähtien tunnetaan "Liharevski Gorodištše" -niminen linnoitus, joka myöhemmin suojasi Moskovan ruhtinaskunnan kaakkoisrajaa. Skopinin kaupunki on perustettu vuonna 1663. Vuonna 1778 siitä tuli Rjazanin lääniin kuuluneen kihlakunnan keskus. 1800-luvulla se oli yksi läänin huomattavimpia maaseutukaupunkeja. 1800-luvun lopulla rakennettiin rautatie ja seudulla ryhdyttiin kaivamaan ruskohiiltä. Paikallista savea käytettiin keramiikan tuotantoon. Toisessa maailmansodassa Skopin oli saksalaisten miehittämä marras-joulukuussa 1941.


title: Skopin

text: Nykyään Skopinissa on mm. koneenrakennus-, lasi-, keramiikka- ja tekstiiliteollisuutta. Kaupungissa toimii vuonna 1987 perustettu kotiseutumuseo. Keskustassa on säilynyt vuonna 1818 rakennettu Pyhän Georgioksen kirkko.


title: Rjažsk

text: Rjažsk () on kaupunki Rjazanin alueella Venäjällä. Se sijaitsee Kupta-joen rannalla 117 kilometriä Rjazanista etelään. Kaupunki on Rjažskin piirin keskus. Siellä risteytyvät Rjazaniin, Tulaan, Penzaan ja Mitšurinskiin johtavat rautatiet. Asukkaita on 21 700 henkeä (vuonna 2010).


title: Rjažsk

text: Kaupunki mainitaan ensimmäisen kerran vuonna 1502 nimellä "Rjassk". Siellä sijaitsi Okan ja Donin välistä kannasta valvonut linnoitus. 1500–1600-luvulla se suojeli Venäjän etelärajaa Krimin ja Nogain tataarien hyökkäyksiltä. Vuonna 1778 Rjažskista tuli Rjazanin lääniin kuuluneen kihlakunnan keskus. 1800-luvun lopussa siitä muodostui tärkeä rautateiden risteysasema. Nykyään kaupungissa on lähinnä elintarviketeollisuutta.


title: Automaatio-, kone- ja materiaalitekniikan tiedekunta

text: Tampereen teknillisen yliopiston Teknisten tieteiden tiedekuntaan kuuluu viisi laitosta. Tiedekunta kouluttaa tekniikan kandidaatteja, diplomi-insinöörejä, tekniikan lisensiaatteja ja tekniikan tohtoreita neljässä koulutusohjelmassa sekä kahdessa kansainvälisessä maisteriohjelmassa.


text: Tiedekunnan tehtävänä on kehittää tiedekunnan laitosten toimintaedellytyksiä sekä koordinoida laitosten antamaa opetusta ja tutkimusta.


title: Miguel D’Escoto

text: Miguel d’Escoto Brockmann (5. helmikuuta 1933 – 8. kesäkuuta 2017) oli nicaragualainen katolinen pappi, poliitikko ja diplomaatti. Hän oli YK:n 63. yleiskokouksen puheenjohtaja 2008–2009. Hän oli sandinistihallituksen ulkoministeri 1979–1990.


title: Miguel D’Escoto

text: D'Escoto syntyi Los Angelesissa mutta vietti lapsuutensa Nicaraguassa ja palasi Yhdysvaltoihin 1947 opiskelemaan. Hän meni Maryknollin seminaariin New Yorkissa 1953 ja hänet vihittiin papiksi 1961. Vuonna 1962 hän sai journalistiikan arvosanan Columbia Universitylta.


title: Miguel D’Escoto

text: D'Escoto matkusteli paljon. 1960-luvulla hän avusti Chilessä Santiagon slummien asukkaita. Managuan joulukuun 1972 maanjäristyksen jälkeen hän avusti tuhon uhreja.


title: Miguel D’Escoto

text: Hän oli perustamassa ns. kahdentoista ryhmää (Grupo de los Doce), jonka jäsenet tukivat FSLN:ää sen taistelussa Nicaraguan Anastasio Somozaa vastaan. Pian Somozan syrjäytyksen jälkeen hänet nimitettiin maan ulkoministeriksi. Hän oli mukana Contadora- ja Esquipulas-rauhanprosesseissa. Hän ajoi myös hallituksen päätöstä haastaa Yhdysvallat kansainväliseen oikeuteen puolisotilaallisten joukkojen tukemisesta maataan vastaan, mikä päättyi Yhdysvaltain tappioksi.


title: Miguel D’Escoto

text: D'Escoto oli myös vuodesta 2007 presidentti Daniel Ortegan vanhempi neuvonantaja ulkopolitiikassa, ministerin arvolla.


title: Miguel D’Escoto

text:
Yleiskokouksen puheenjohtajana hän oli kansainvälisen talouskriisin vuoksi perustamassa ryhmää käymään läpi kansainvälistä finanssijärjestelmää. Ryhmän johtoon tuli nobelisti Joseph Stiglitz.
Hän arvosteli Israelin hyökkäystä Gazaan vuodenvaihteessa 2008–2009 "hirviömäiseksi", sekä turvallisuusneuvostoa, koska se ei kyennyt päättämään toimista sen suhteen.


title: Hotchkiss H-39

text: Hotchkiss H-39 on ranskalainen, ennen toista maailmansotaa kehitetty kevyt panssarivaunutyyppi. H-39 perustuu saman tehtaan H-35-malliin, josta se poikkeaa mm. suuremman ja tehokkaamman moottorinsa ja selvästi parempien ajo-ominaisuuksiensa puolesta.


title: Hotchkiss H-39

text: Ratsuväen vaadittua suurempaan nopeuteen kykenevää vaunutyyppiä päätettiin edeltäneen H-35 tyyppin 78 hevosvoiman moottori korvata 120 hevosvoiman moottorilla. Samalla runkoa laajennettiin ja korotettiin moottorin vaatiman tilantarpeen vuoksi. Telakoneisto ja jousitus uusittiin, mikä nosti painon 12,1 tonniin. Uudistettu tyyppi oli nopeampi ja siitä huolimatta helpompi ajaa.


title: Hotchkiss H-39

text: Saksan lyötyä Ranskan v. 1940 Hotchkiss-vaunuja jäi runsaasti saksalaisten sotasaaliiksi. Saksalaiset käyttivät näitä vaunuja nimellä "Panzerkampfwagen 38H 735(f)" mm. Suomessa jatkosodan aikana taistelleen 211. panssaripataljoonan kalustona.


title: Kadom

text: Kadom () on kaupunkimainen taajama Rjazanin alueella Venäjällä. Se sijaitsee Okan sivujoen Mokšan rannalla 245 kilometriä Rjazanista itään. Taajama on Kadomin piirin keskus. Asukkaita on 5 900 henkeä (vuonna 2006).


title: Kadom

text: Kadom mainitaan ensimmäisen kerran vuonna 1209. 1400-luvulla Mokšan tulvat pakottivat asukkaat siirtymään uudelle paikalle, jonne rakennettiin linnoitus. 1400-luvun puolivälistä 1600-luvun lopulle saakka Kadom kuului Qasimin kaanikuntaan. Vuonna 1779 siitä tuli Tambovin lääniin kuulunut kihlakuntakaupunki, joka vuonna 1787 kuitenkin menetti hallinnolliset tehtävänsä. Vuonna 1926 Kadom alennettiin kyläksi ja vuonna 1958 siitä tuli kaupunkimainen taajama. Nykyään paikkakunnalla on mm. puunjalostuslaitos, meijeri ja ompelimo.


title: Ahonkylä (Liperi)

text: Ahonkylä on kylä Liperissä. Se sijaitsee valtatie 9:n tuntumassa lähellä Viinijärven taajamaa. Joensuuhun on matkaa noin 38 kilometriä, Kuopioon 100 kilometriä ja Viinijärvelle noin 8 kilometriä. Kylän kautta kulkee Siilinjärvi–Viinijärvi-rata, jolla on tavaraliikennettä. Ahonkylässä on lintutorni Ristonkankaantien varrella.


title: Mihailov

text: Mihailov () on kaupunki Rjazanin alueella Venäjällä. Se sijaitsee Okan sivujoen Pronjan rannalla 68 kilometriä Rjazanista lounaaseen. Kaupunki on Mihailovin piirin keskus. Sen kautta kulkee Moskovan ja Mitšurinskin välinen rautatie (Mihailovin asema). Asukkaita on 13 000 henkeä (vuonna 2005).


title: Mihailov

text: Kaupungin on ilmeisesti perustanut vuonna 1137 ruhtinas Rjurik Rostislavitš, joka nimesi sen poikansa Mihailin mukaan. Uudelleen kaupunki perustettiin vuonna 1551, jolloin sinne rakennettiin Moskovan Venäjää tataareilta suojannut linnoitus. Puolalaiset piirittivät sitä vuonna 1618. Vuonna 1778 Mihailovista tuli Rjazanin lääniin kuuluneen kihlakunnan keskus. Toisessa maailmansodassa se oli lyhyen aikaa saksalaisten miehittämä.


title: Mihailov

text: Nähtävyyksiä ovat 1700-luvun alun hallintorakennus ja asuintalot, 1700-luvulla rakennettu Kristuksen syntymän kirkko ja jugendtyylinen kihlakunnan zemstvon rakennus vuodelta 1912.


title: Glima

text: Glima on vanha pitkäperinteinen islantilainen painimuoto. Varmuudella sen tiedetään olevan peräisin ainakin 1100-luvulta, mutta Eddan tarujen pohjalta pidetään varsin varteenotettavana mahdollisuutena että harjoittelumenetelmä on hyvinkin paljon vanhempia peruja.


title: Glima

text: Painijoilla on erityinen glima-vyö, josta kiertyy lenkit reisien ympäri. Varuste vastaa entisajan löysiä vaatteita, joista oli helppo saada ote.


title: Innebandymagazinet

text: Innebandymagazinet on ruotsalainen salibandyyn keskittyvä aikakauslehti. Lehden perusti entinen salibandyn pelaaja Magnus Fredriksson, joka toimii myös lehden päätoimittajana. Ensimmäinen numero ilmestyi kaudella 1997–1998 ja 2000-luvun puolivälissä lehti avasi myös Innebandymagazinet.se sivuston, joka julkaisee päivittäin ajankohtaisia uutisia etupäässä Ruotsin mutta myös muun maailman salibandyuutisista.


title: Innebandymagazinet

text: Lehti valitsee vuosittain Ruotsin parhaat sekä maailman parhaat salibandyn pelaajat.


title: Innebandymagazinet

text: Yksi lehden aikaansaannoksista on tehokkaan peliajan ottaminen lajissa käyttöön niin Ruotsissa kuin kansainvälisestikin. Fredriksson ja Innebandymagazinet yhdessä kansainvälisen salibandyliiton kanssa saivat aikaan myös sen, että maailmanmestaruuskilpailut, jotka vuosiin 2006 ja 2007 asti pelattiin toukokuussa, siirrettiin pelattavaksi joulukuussa.


title: Innebandymagazinet

text: Kausi 2007–2008


title: Innebandymagazinet

text:
Kausi 2006–2007
Kausi 2005–2006


title: Innebandymagazinet

text: Kausi 2004–2005


title: Innebandymagazinet

text: Kausi 2006–2007


title: Innebandymagazinet

text: Kausi 2008–2009


title: RazakSAT

text: RazakSAT on Malesian avaruusjärjestön kehittämä kaukokartoitussatelliitti, jonka laukaisu tehtiin 14. heinäkuuta 2009 yhdysvaltalaisella Falcon 1-kantoraketilla Kwajalein atollilta.


title: RazakSAT

text: RazakSATin edeltäjä oli Malesian ensimmäinen kaukokartoitussatelliitti TiungSAT-1, joka laukaistiin 26. syyskuuta 2000 Dnepr-raketilla Baikonurista. Satelliittihankkeen alkuperäinen nimi oli MACSAT. Se sai pääministeri Mahathir Mohamadilta uuden nimen, joka kunnioittaa itsenäisen Malesian toista pääministeriä Tun Abdul Razakia. RazakSAT kuljettaa elekto-optisia mittalaitteita, kuten "Medium-sized Aperture Camera" eli MAC-kamera. Siinä on yksi pankromaattinen kameraelementti ja viisi multispektraalista. Mittalaite painaa 50 kg ja koko satelliitti 180 kg.


title: RazakSAT

text: Satelliitti lentää NEO eli likmain ekvaatoriaalisella matalalla kiertoradalla.


title: RazakSAT

text: RazakSATin toimintaa ohjataan Malesian ATSB:n (Astronautic Technology) organisaation maa-asemalta, joka sijaitsee Shah Alamissa. IRPS-instituutti arkoistoi kuvamateriaalin ja jakaa sitä käyttäjille. Laukaisuun liittyy kuitenkin riskejä, koska Falcon-kantoraketti oli ollut aiemmilla laukaisuilla hyvin epäluotettava.


title: Kairamo

text: Kairamo voi tarkoittaa:


title: Kulikovon taistelu

text: Kulikovon taistelu () oli venäläisten ja Kultaisen ordan joukkojen välillä Kulikovon niityllä 8. syyskuuta 1380 käyty taistelu, joka päättyi venäläisten voittoon.


title: Kulikovon taistelu

text: 1370-luvulla voimistunut Moskovan ruhtinaskunta ryhtyi johtamaan venäläisten taistelua mongolivalloittajia vastaan. Kultaisen ordan johtoon kohonnut Mamai päätti palauttaa sen vallan Venäjällä. Hän kokosi noin 100 000–150 000 miehen sotajoukon, johon mongolien ja tataarien lisäksi kuului myös tšerkessejä, osseetteja, armenialaisia, Volgan seudun kansoja sekä Krimin genovalaisia palkkasotureita. Mamain liittolaisena toimi Liettuan suuriruhtinas Jagello.


title: Kulikovon taistelu

text: Kuultuaan ordan joukkojen liikkeistä kesäkuun lopussa Moskovan suuriruhtinas Dmitri Ivanovitš ryhtyi keräämään venäläisiä sotajoukkoja Moskovassa ja Kolomnassa. 100 000–150 000 miehen armeijaan kuului moskovalaisia ja Moskovan ylivallan tunnustaneiden ruhtinaskuntien sotilaita. Novgorodin, Tverin, Nižni Novgorodin, Rjazanin ja Smolenskin joukot eivät osallistuneet sotaretkeen.


title: Kulikovon taistelu

text: Venäläiset kohtasivat Mamain joukot Donin yläjuoksulla Kulikovon niityllä. Perimätiedon mukaan taistelu alkoi venäläisten ja tataarien sankareiden Aleksandr Peresvetin ja Tšelubein kaksintaistelulla, jossa molemmat saivat surmansa. Varsinaisessa taistelussa venäläiset tuhosivat Mamain joukot, joiden vetäytymistä he seurasivat 50 kilometrin matkan verran.


title: Kulikovon taistelu

text: Vaikka Kulikovon taistelu ei vielä vapauttanutkaan Venäjää mongolivallasta, se heikensi suuresti Kultaista ordaa ja nopeutti sen hajoamista. Taistelun seurauksena Moskovan ruhtinaiden asema Venäjällä voimistui huomattavasti.


title: Blücher

text: Blücher tarkoittaa seuraavia asioita ja henkilöitä:


title: Päivi Kairamo

text: Päivi Kairamo (aiemmin myös "Kairamo-Hella", s. 10. huhtikuuta 1964) on suomalainen diplomaatti ja virkamies. Hän on työskennellyt Genevessä Suomen YK:n pysyvän edustuston päällikkönä 1. heinäkuuta 2012 alkaen. Kairamo aloitti Suomen suurlähettiläänä Turkissa 1. syyskuuta 2016.


title: Päivi Kairamo

text: Kairamo on koulutukseltaan oikeustieteen kandidaatti. Hän valmistui Helsingin yliopistosta vuonna 1990 ja aloitti uransa työministeriössä vuonna 1991. Kairamo työskenteli ministeriössä hallitussihteerinä vuoteen 1995. Ulkoasiainministeriössä Kairamo työskenteli kaupallisena neuvoksena 1995–1997 ja 1998 sekä eduskunnassa sosiaali- ja terveysvaliokunnan valiokuntaneuvoksena 1997.


title: Päivi Kairamo

text: Vuosina 1998–2000 Kairamo toimi erityisasiantuntijana Suomen pysyvässä EU-edustustossa. Hän työskenteli Euroopan komission virkamiehenä 2000–2005. Kairamo oli tasavallan presidentin ulkopoliittinen neuvonantaja 2005–2009 ja tasavallan presidentin kanslian kansliapäällikkö 2009–2012.


title: Päivi Kairamo

text: Puoluekannaltaan Kairamo on sosialidemokraatti. Kairamon isä oli "Suomen Sosialidemokraatti" -lehden entinen päätoimittaja Aimo Kairamo.


title: Uinnin Kalevan Malja

text: Uinnin Kalevan Malja jaetaan vuosittain uinnin pitkän radan Suomen-mestaruuskilpailujen parhaalle seuralle.


title: Uinnin Kalevan Malja

text: Vakuutusyhtiö Kaleva lahjoitti maljan Suomen Uimaliitolle vuonna 1927. Malja on kiertävä palkinto, mutta voittajaseura saa siitä omakseen pienoismallin.


title: Lothal

text: Lothal oli muinainen Indus-kulttuuriin liittynyt satamakaupunki nykyisessä Gujaratin osavaltiossa Luoteis-Intiassa. Aikoinaan siellä lienee asunut noin 2 500 ihmistä viiden hehtaarin alalla.


title: Lothal

text: Lothal sijaitsee Sabarmatijoen ja sen sivujoen Bhogavon välissä Saurasthran alueella. Rauniot ovat nykyään 19 kilometrin päästä merestä, mutta aikoinaan sinne pääsi suoraan Khambatinlahdelta. Asutuskeskus oli keskikokoinen ja suurin piirtein suorakulmaisen muotoinen. Sitä ympäröi muuri, joka oli alkujaan tehty mudasta mutta myöhemmin rakennettu uudelleen tiilistä.


title: Lothal

text: Alueelta on löydetty asuinrakennuksia, joista osa on melko suuria neli- tai kuusihuoneisia. Niissä oli lisäksi kylpyhuone, iso piha ja veranta. Lothalin merkittävin jääne on eräänlainen satama, joka on alueen itäosassa. Puolisuunnikkaan muotoista allasta ympäröi muuri. Allas oli tehty Sabarmatijoen varrelle, ja sitä käytettiin vuorovesi-ilmiön, hydrauliikan ja veden käyttäytymisen avulla. Laivat pystyivät tulemaan jokea pitkin altaaseen, jossa ne sitten tyhjennettiin lastista. Toiset tutkijat eivät tue väitettä, vaan pitävät allasta jonkinlaisena juomavesialtaana.


title: Lothal

text: Kypsän Haranna kulttuurin aikoina meren pinnan arvelalan olleen Lothalin 6-7 metriä nykyistä korkeammalla.


title: Lothal

text:
Lothalin paikka oli pieni kylä, kun Indus-kulttuurin ihmiset saapuivat sinne noin 2450 kalenterivuotta eaa. He perustivat kukoistavan kauppakeskuksen, joka oli erityisesti helmiteollisuuden keskus. Kaupunki ajautui rappiolle tulvassa, joka sattui noin vuonna 1900 eaa.
Indus-kulttuuri säilyi alueella pidempään kuin pohjoisemmilla seuduilla.. Kirjoitus häviis, mutta painot jäivät. Kauppa palautui ennalleen 1700-1600 eaa.


title: Lothal

text: B-jaksolla, noin 1900-1600 eaa, uusia keramiikatyylejä ilmestyi asteittain, samalla kuin vanhat Harappan keramiikat vähitellen katosivat. Niinpä Lothalin B-jakson (1900-1600, Masca-kalibraatio 2180-1800 eaa) alkupuolella ei tehty kiillotettua punaista keramiikkaa, mutta B-jakson vaiheessa V tehtiin. Harappan kirjoitusta käytettiin sineteissä yhä, muttei sineteissä ollut eläinkuvia.. Lothal itse hylättiin luultavasti voimakakan tulvan takia noin 1600 eaa. Noin 1600-1400 eaa kiillotetu punainen keramiikka levisi ympäristöön.


title: Lothal

text:
A-B jako
Lothal B 1900-1600 Masca 2180-1800 cal. eaa.
Raon aikajako


title: Lothal

text: I 2450-2350


title: Lothal

text: II 2350-2200


title: Lothal

text: III 2200-2000


title: Lothal

text: IV 2000-1900


title: Lothal

text: V 1900-1600 Myöhäisharappalainen


title: Juri Fedkin

text: Juri Fedkin (s. 6. lokakuuta 1960) on venäläinen kivääriampuja ja olympiavoittaja.


title: Juri Fedkin

text: Fedkin voitti olympialaisissa kultaa 10 m ilmakiväärissä Barcelonassa 1992 Yhdistyneen joukkueen riveissä. MM-kilpailuissa hän on saavuttanut Neuvostoliiton ja Venäjän joukkueissa kolme hopeaa ja kaksi pronssia.


title: Mohismi

text: Mohismi () oli kiinalaisen filosofian koulukunta, jonka kehittivät Mozin (n. 470-391 eaa.) seuraajat. Mohismi on yksi neljästä tärkeimmästä kiinalaisen filosofian vanhasta koulukunnasta.


title: Mohismi

text: Mohismi syntyi suunnilleen samoihin aikoihin kuin kungfutselaisuus, taolaisuus ja legalismi. Mozin filosofiset ajatukset on esitetty kirjassa nimeltä "Mozi", jonka hänen oppilaansa kokosivat hänen puheistaan tekemistä muistiinpanoista.


title: Mohismi

text: Mohismi oli yksi neljästä Sata koulukuntaa -aikakauden neljästä tärkeimmästä koulukunnasta Kiinan Kevättä ja syksyä ja Taistelevat läänitysvaltiot -kausilla eli noin vuosina 770-221 eaa. Tuona aikana mohismi nähtiin suurena kilpailijana kungfutselaisuudelle. Qin-dynastia, joka yhdisti Kiinan vuonna 221 eaa., omaksui legalismin hallinnon viralliseksi filosofiaksi, jonka jälkeen muita koulukuntia alettiin vainota. Tapahtumiin viitataan nimellä ”Kirjojen polttaminen ja oppineiden hautaaminen”. Seurannut Han-dynastia sekä suurin osa sitä seuranneista dynastioista puolestaan omaksuivat kungfutselaisuuden valtionfilosofiaksi. Näin mohismi koulukuntana lähestulkoon katosi. Koulukunnan jäsenten kirjoituksia on kuitenkin säilynyt nykyaikaan.


title: Mohismi

text: Mohistit uskoivat taivaaseen (天 "Tian") jumalallisena voimana, joka tunsi ihmisten epämoraaliset teot ja rankaisi niistä ja kannusti näin moraaliseen oikeamielisyyteen.


title: Mohismi

text: Mohismi tunnetaan ehkä parhaiten ”universaalin rakkauden” (兼愛 "jiān ài)") ajatuksesta. Tämä tarkoitti yhtäläistä huolenpitoa kaikista ihmisistä. Mozin mukaan tämä tekee ihmisistä hyviä. Muut koulukunnat hyökkäsivät tätä ajatusta vastaan. Esimerkiksi kungfutselaiset katsoivat kyllä, että rakkauden tuli olla ehdotonta, mutta sen ei pitänyt olla umpimähkäistä. Kungfutselaisten mukaan esimerkiksi lasten tuli rakastaa enemmän vanhempiaan kuin tuntemattomia ihmisiä.


title: Mohismi

text: Mozi tunnetaan siitä ajatuksesta, että kaikki ihmiset ansaitsevat oikeuden saada aineellista hyvää sekä suojelua fyysisiä uhkia vastaan. Mohismissa moraalia ei määritä perinne, vaan jatkuvasti sovellettava moraalinen ohje, jossa on paljon yhtäläisyykisä utilitarismin kanssa. Perinne on epäjohdonmukaista, ja ihmiset tarvitsevat siksi perinteen ulkopuolisen moraalisen ohjeen, joka määrittää, mikä osa perinteestä on hyväksyttävää. Moraalinen ohje kannustaa sellaiseen sosiaaliseen käyttäytymiseen, joka maksimoi yleisen hyödyn.


title: Mohismi

text: Mozin mukaan yhteiskunta on olemassa siksi, että se korjaa luonnontilaisen ihmiselämän aiheuttamat ongelmat. Luonnonmukaisessa tilassa erilaiset konfliktit ovat seurausta moraalisen yhdenmukaisuuden puutteesta, eli yhteisten oikean (是 "shì") ja väärän (非 "fēi") määritelmien puutteesta. Tämän vuoksi meidän on valittava johtajat, jotka ympäröivät itsensä oikeamielisillä seuraajilla, jotka luovat hierarkian, joka harmonisoi oikean ja väärän.


title: Mohismi

text: Mohismi vastustaa kaikkia väkivallan muotoja, erityisesti valtioiden välistä sotaa. Valtiolla on kuitenkin oikeus käyttää valtaa legitimiteettinsä puolustamiseen.


title: Mohismi

text: Filosofisen koulukunnan perustamisen lisäksi mohistit muodostivat hyvin organisoituneen poliittisen liikkeen, joka pyrki toteuttamaan heidän opettamiaan ajatuksia myös käytännössä. Liike koostui paikallisisten yksiköiden verkostosta eri puolilla tuon ajan Kiinaa. Yksiköissä toimi sekä oppineita että työläisiä. Jokaista yksikköä johti "juzi". Yksiköissä elettiin askeettisesti. Mohistit kirjoittivat tutkielmia hallinnosta, mihin lukeutui yhtä lailla teoksia maanviljelyksestä kuin laeistakin. Keskenään sotivat valtiot palkkasivat mohisteja usein neuvonantajikseen. Tässä mielessä mohistit olivat samanlaisia kuin useat muut tuon ajan kiertelevät filosofit. He tarjosivat palveluksiaan ei pelkästään rahasta, vaan saadakseen toteuttaa eettisiä ideaalejaan.


title: Mohismi

text: Yksi mohismin koulukunnista oli loogikoiden koulukunta, joka oli kiinnostunut loogisten ongelmien ratkaisemisesta. Tämän suuntauksen tärkein filosofi oli myöhäisvaiheen mohisti Gongsun Longzi. Koulukunnalta ei ole säilynyt paljoakaan kirjoituksia, koska monet myöhemmät kiinalaiset filosofit pitivät logiikan ongelmia triviaaleina.


title: Mohismi

text: Joseph Needhamin mukaan "Mozissa" sanotaan näin: "Liikkeen loppuminen johtuu vastustavasta voimasta - -. Jos vastustavaa voimaa ei ole - - liike ei lopu koskaan. Tämä on totta samoin kuin se, että härkä ei ole hevonen." Ajatus vastaa periaatteeltaan Isaac Newtonin mekaniikan ensimmäistä peruslakia. "Mozissa" on myös optiikkaan ja mekaniikkaan liittyviä otaksumia.


title: Mohismi

text: Ensyklopedia-artikkeleita:


title: Mohismi

text: Mozin opetuksia:


title: Mielen objekti

text: Mielen objekti on olio, joka on olemassa vain mielikuvituksessa, ja jota sen vuoksi voidaan todellisessa maailmassa käsitellä vain mallintamalla tai representaationa. Se voi olla esimerkiksi matemaattinen eli abstrakti olio, fiktiivinen, filosofinen tai uskonnollinen olio.


title: American Soldier

text: American Soldier on yhdysvaltalaisen Queensrÿche-yhtyeen 31. maaliskuuta 2009 ilmestynyt konseptialbumi, joka kertoo sodasta sotilaan näkökulmasta ja sodan henkisistä ja fyysisistä vaikutuksista.


title: American Soldier

text: Kappale ”If I Were King” julkaistiin digisinglenä 3. maaliskuuta 2009.


title: American Soldier

text: Queensrÿchen sanoittaja ja laulaja Geoff Tate on omien sanojensa mukaan ollut aina sotaa ja tappamista vastaan, mutta käytyään aiheesta ensimmäisen kunnollisen keskustelun Korean ja Vietnamin sotiin osallistuneen isänsä kanssa, hän lumoutui kuulemastaan. Seuraavan kahden vuoden aikana Tate haastatteli Yhdysvaltain sotilaallisiin konflikteihin toisesta maailmansodasta Irakin sotaan osallistuneita yhdysvaltalaisia veteraaneja, ja sanoitti lopulta albumin näihin tarinoihin pohjautuen.


title: American Soldier

text: "American Soldierin" kappaleet kuvaavat muun muassa tunnelmaa taistelukentällä (”Middle of Hell”), uhrauksia (”The Killer”), menetystä (”If I Were King”), koti-ikävää (”Remember Me”) ja sopeutumista yhteiskuntaan sodan jälkeen (”Man Down!”). Kappaleessa ”Unafraid” säkeistöt esittää kaksi sotaveteraania, ja otteita Taten nauhoittamista haastatteluista kuullaan musiikin lomassa läpi albumin. ”Home Again” on duetto Taten ja tämän tyttären välillä.


title: American Soldier

text: Yhtye esitti albumin musiikkia livenä ensimmäistä kertaa 16. huhtikuuta 2009 Seattlen Snoqualmie Casinossa, mistä alkoi samalla kevään kestänyt Yhdysvaltain-kiertue. Konsertit koostuvat kolmesta osasta, joista yksi keskittyy uuteen albumiin ja kaksi muuta albumeihin "Rage for Order" (1986) ja "Empire" (1990).Laulaja Geoff Taten ohella albumin kirjoittamisesta vastasivat "" -albumin tapaan pääosin yhtyeen varsinaisen ydinnelikon ulkopuoliset tahot. Tuottaja Jason Slater sävelsi kahdeksan kappaletta ja tuottaja Kelly Gray neljä, joista kahdessa oli mukana myös kitaristi Damon Johnson ja Queensrÿchen rumpali Scott Rockenfield. Grayllä, Johnsonilla ja Rockenfieldillä on yhteinen Slave to the System -sivuprojekti, ja Gray kuului myös Queensrÿcheen "Q2K"-albumin (1999) aikaan.Albumilla vierailevat Taten tytär Emily Tate (kappaleessa ”Home Again”) sekä sotaveteraanit Chris Devine ja Sean Lenahan (kappaleessa ”Unafraid”).


title: Eyes Set to Kill

text: Eyes Set to Kill on yhdysvaltalainen post-hardcore-yhtye, joka on perustettu vuonna 2004 Tempessa, Arizonassa.


title: Eyes Set to Kill

text: Yhtyeen perustivat siskokset Alexia (kitara ja laulu) ja Anissa Rodriguez (basso) vuonna 2004, jonka jälkeen yhtyeeseen tulivat mukaan screamo ja syntetisaattoria soittava Brandon Anderson, toinen kitaristi Greg Kerwin ja rumpali Caleb Clifton. Yhtyeen ensimmäistä EP:tä "When Silence is Broken The Night Is Torn" on myyty yli 11 000 kopiota.


title: Eyes Set to Kill

text: Eyes Set to Kill nousi julkisuuteen perustamisensa jälkeen internetmainostamisen myötä. Se oli muun muassa 10 kuukauden ajan MySpace-sivuston suosituimpia yhtyeitä, joilla ei ole levytyssopimusta.


title: Legalismi (kiinalainen filosofia)

text: Legalismi () oli yksi neljästä kiinalaisen filosofian tärkeimmästä koulukunnasta Kiinan Kevättä ja syksyä ja Taistelevat läänitysvaltiot -kausilla. Tämä kausi, noin vuosina 770-221 eaa., oli Kiinassa suuren kulttuurisen ja intellektuaalisen kehityksen aikaa, ja siksi sitä kutsutaan nimellä Sata koulukuntaa.


title: Legalismi (kiinalainen filosofia)

text: Legalismin perustajana on usein nähty kungfutselainen filosofi Xunzi, koska hänen oppilaistaan Han Fei ja Li Si olivat kummatkin legalisteja. Li Sin johdolla legalismista tuli Qin-dynastian valtiofilosofia. Jotkut tutkijat ovat pitäneet hänen legalismiaan varhaisimpana tunnettuna totalitarismin muotona.


title: Legalismi (kiinalainen filosofia)

text:
Legalismi oli luonteeltaan käytännöllistä poliittista filosofiaa ja oikeusfilosofiaa, eikä se esittänyt teoreettisia kysymyksiä luonnosta tai elämän tarkoituksesta.
Kiinalaisessa kontekstissa legalismi tarkoittaa näin filosofiaa, joka kannattaa lain valtaa. Näin sen merkitys eroaa termin ”legalismi” käytöstä länsimaisessa oikeusfilosofiassa.


title: Legalismi (kiinalainen filosofia)

text: Koulukunnan merkittävin filosofi Han Fei katsoi, että hallitsijan tulee hallita alamaisiaan seuraavan kolmen periaatteen mukaisesti:


title: Katrina Lumikallio

text: Katrina Lumikallio (s. 1977) on suomalainen ex-gay-liikkeiden kriitikko. Lumikallio opiskeli 2000-luvun puolivälissä Jyväskylän yliopistossa naistutkimusta ja erikoistui sen alueella queer-tutkimukseen. Hänet tunnetaan viileän kiihkottomasta tutkimusotteestaan. Hänestä on tullut tasavertaisuusaktivisti yht.tri Olli Stålströmin ohella Suomen nykyhetken tunnetuimpia ex-gay-liikkeiden tai ex-gay-ideologian (tunnetaan myös nimillä konversio- ja eheytysideologia) analysoijia. Lumikallio on hoitanut Yhteys-liikkeen sihteerin tehtäviä vuodesta 2008 lähtien ja hän kuuluu FinnQueer-verkkolehden toimituskuntaan.


title: BbPress

text: bbPress on ilmainen avoimen lähdekoodin foorumiohjelmisto. Sen käyttö vaatii palvelimelta PHP- ja MySQL-tuen. Uudistunut ja vakaa 1.0-versio ilmestyi heinäkuussa 2009. Tuki bbPress-versioille, jotka ovat alle 1.0 loppui vuoden 2010 lopussa. bbPressin kehitys on paikoillaan ja vaarassa loppua. bbPress korvataan lähikuukausien aikana kokonaan WordPressiin asennettavalla lisäosalla. Näin tapahduttua bbPressin itse asennettavan version kehitys loppuu kokonaan.


title: Myanmarin ympäristöpolitiikka

text: Myanmarin ympäristöpolitiikan arkea ovat monimuotoiset ja pitkäkestoiset ongelmat, joiden ratkaisemista vaikeuttaa maan sulkeutuneisuus. Vallassa oleva sotilasjuntta rajoittaa merkittävästi kansalaisten perusoikeuksia. Rajoitukset lehdistönvapauteen, kansalaistoimintaan ja ulkomaisten tarkkailijoiden maahanpääsyyn vaikuttavat myös ympäristöpolitiikassa.


title: Myanmarin ympäristöpolitiikka

text: Myanmarin ympäristöpoliittisiin haasteisiin kuuluvat energiantuotannon, kuten öljyntuotannon ja suurvesivoimaloiden, vaikutukset, villieläinten salametsästys ja niistä saatavien varojen, kuten norsujen ja norsunluun salakauppa, sekä holtiton metsien käyttö. Germanwatchin Global Climate Risk Indexin mukaan Myanmar oli vuonna 2004 myös maailman maista kymmenen suurimpia ilmastoon liittyvistä luonnonmullistuksista vaurioita saaneen maan joukossa. Nargis-myrsky huhtikuussa 2008 johti laajaan riippumattomien avustusjärjestöjen tukeen Myanmarin ihmisille. Myanmar kuitenkin esti Yhdysvaltojen sotalaivojen maihin pääsyn. Satojatuhansia ihmisiä jäi kodittomaksi ja mahdollisesti ainakin osa rannikon pelloista suolaantui merivedestä.


title: Myanmarin ympäristöpolitiikka

text: Myanmarissa on suuri norsukanta: 4 000–5 000 norsua. Kansainvälinen Cites-sopimus kieltää norsujen ja norsunluutavaroiden kaupan. Villieläinkauppaa valvovan Traffic-järjestön tammikuussa 2009 julkaiseman raportin mukaan Myanmarista on tulossa norsujen ja norsunluun kaupan keskus.


title: Myanmarin ympäristöpolitiikka

text: Ympäristöjärjestöt ovat arvostelleet sotilasjunttaa patohankkeista, muun muassa koska ne johtavat laajoihin pakkomuuttoihin.


title: Myanmarin ympäristöpolitiikka

text: Juntta sallii laajoja metsähakkuita, mikä kaventaa villieläinten elintilaa.


title: Ukrainan energiapolitiikka

text: Ukrainan energiapolitiikka kertoo Ukrainan energiapolitiikasta eli energian käytön kehityksestä ja ohjaamisesta mukaan lukien energiantuotanto, sähköntuotanto, lämmöntuotanto, jakelu, kulutus ja yhteiskunnallinen vaikuttaminen ja keskustelu aiheesta. Siihen sisältyvät lait, sopimukset, verot ja ohjauskeinot.


title: Ukrainan energiapolitiikka

text: Energoatom (National Nuclear Energy Generating Company of Ukraine) on valtion ydinvoimayhtiö. Se on perustettu Kiovassa 17. lokakuuta 1996. Työntekijöitä on 38 000. Liikevaihto on 1,5 miljardia euroa.


title: Ukrainan energiapolitiikka

text: Tšernobylin ydinvoimalaonnettomuus Ukrainassa vuonna 1986 oli vakavin ydinonnettomuus maailmassa vuoden 2008 loppuun mennessä. Tšernobylin taloudellisiksi kustannuksiksi on arvioitu satoja miljardeja dollareita. Ukrainalaisista 7 % (noin 3,3 miljoonaa ihmistä) sairastui onnettomuuden seurauksena. Alle 4-vuotiaista lapsista kolmasosa sairastui kilpirauhassyöpään. Onnettomuus ei rajoittunut Ukrainaan, vaan levisi laajalle alueelle. Laskeumasta 70 % kohdistui Valko-Venäjään.


title: Ukrainan energiapolitiikka

text: Ukraina ostaa maakaasua Venäjältä. Kaasua ei osteta Gazpromilta suoraan vaan välittäjäyhtiöiden kautta. Venäjä on sulkenut kaasuvirran kauppapoliittisista syistä uutena vuotena vuonna 2006 ja vuonna 2008. Ukrainalla on noin 3 kk maakaasuvarat. Euroopan unioni ostaa käyttämästään maakaasusta neljäsosan Venäjältä ja siitä 80 % tulee Ukrainan kautta. Venäjä on riippuvainen Ukrainasta maakaasun myynnissä Eurooppaan.


title: Ukrainan energiapolitiikka

text: Ukrainalainen kaasuyhtiö Naftogaz on vanha valtion monopoli. Sen asiakkaita ovat kunnat ja kansalaiset. Naftogazin johtaja on Oleg Dubina. Naftogaz ostaa kaasun välittäjäyhtiöltä Rosukrenergo. Rosukrenergo tekee voitto myymällä maakaasua Eurooppaan. Rosukrenergosta omistaa puolet Gazprom ja toisen puolen ukrainalainen yhtiö. Lehtitietojen mukaan tällä hetkellä se tarkoittaa Dmytro Firtaš nimistä liikemiestä. Toinen välittäjäyhtiö on Ukrazenergo. Se myy kaasua Ukrainassa yrityksille. Ukrazenergon perustivat Naftogaz ja Rosukrenerg vuoden 2006 alussa.


title: Ukrainan energiapolitiikka

text: Zasyadko Mine oli vuonna 2007 Ukrainan suurin hiilikaivos. Siellä oli 10 000 työntekijää ja hiiltä tuotettiin 10 000 tonnia päivässä. Hiilikaivoksissa oli suuria onnettomuuksia vuosina 2000–2008, muun muassa 18. marraskuuta 2007 ja 8. kesäkuuta 2008.


title: Ukrainan energiapolitiikka

text: Ukrainassa oli yhteensä 89 MW tuulivoimakapasiteettia vuoden 2007 lopussa. Tuulivoimaa edistää Ukrainian Wind Energy Association (UANE). EWEAn jäsen on myös Madesta Developments Ltd. Tuulivoiman rakentaminen Ukrainaan sisältyy Euroopan unionin päästökauppajärjestelmään. Vuonna 2008 suunnitteilla oli 300 MW tuulivoimaa Ukrainaan. Ukrainalla on suuret tuulivoimavarat.


title: Suomen muinaismuistoyhdistys

text: Suomen muinaismuistoyhdistys on alansa tieteellistä julkaisu- ja valistustoimintaa harjoittava yhdistys. Sääntöjensä mukaan sen tarkoitus on "edistää Suomen maan ja kansan sekä Suomen suvun ja sen asuma-alueiden [...] muinaisuutta valaisevia muinaistieteellisiä, kansatieteellisiä, taidehistoriallisia ja kulttuurihistoriallisia tutkimuksia, levittää tietoja oman maan muinaisjäännöksistä ja osaltaan vaikuttaa niiden suojelemiseen sekä herättää ja pitää vireillä kansan harrastusta muinaismuistoihinsa."


title: Suomen muinaismuistoyhdistys

text: Vuonna 1870 perustettiin Suomen Muinaismuisto-Yhtiö, ja alkujaan sen tavoitteena oli luoda edellytykset antikvaaristen muistomerkkien suojelulle ja muinaistutkimuksen käynnistämiselle sekä herättää kansan kiinnostus muinaismuistoja kohtaan. Yhdistyksen perustamisen aloitteentekijä oli J. R. Aspelin, ja kaikki sen 22 perustajajäsentä olivat alle 30-vuotiaita. Ensimmäiseksi puheenjohtajaksi kutsuttiin kirjailija Zachris Topelius, jonka katsottiin antavan yhdistykselle tarvittavaa arvovaltaa.


title: Suomen muinaismuistoyhdistys

text: Perustajat murehtivat Suomen vanhojen linnojen ja kirkkojen huonoa kuntoa, ja yhdistyksellä oli merkittävä vaikutus lainsäädännön kehittämisessä ja hallinnon luomisessa. Ensimmäiseksi valtionarkeologiksi valittiin yhdistyksen sihteerinä toiminut J. R. Aspelin.


title: Suomen muinaismuistoyhdistys

text: Vuosina 1871–1901 yhdistys järjesti kahdeksan Suomen eri alueille suuntautunutta taidehistoriallista retkikuntaa, joilla rekisteröitiin taiteellisesti ja taidehistoriallisesti arvokasta ja mielenkiintoista aineistoa. Retkikuntiin kuului piirtäjinä nuoria taiteilijoita ja arkkitehteja, ja niitä johti useimmiten Emil Nervander. Tuloksena oli yli 3000 piirrosta, akvarellia ja valokuvaa kirkoista, linnanraunioista, kartanoista ja esineistä. Viimeinen retkikunta käytti enimmäkseen kameraa. Retkikuntien työn tuloksia säilytetään Kansallismuseossa.


title: Suomen muinaismuistoyhdistys

text: Muinaistieteellisen toimikunnan perustamisen jälkeen Muinaismuistoyhdistyksen tehtäviksi jäivät erityisesti tieteellinen julkaisutoiminta ja valistustoiminta.


title: Suomen muinaismuistoyhdistys

text: Lähde


title: C/2007 N3

text: C/2007 N3 (Lulin) on komeetta, jonka löysivät Quanzhi Ye ja Chi-Sheng Lin 11. heinäkuuta 2007. Komeetta on nimetty löytöpaikkana olleen taiwanilaisen Lulinin observatorion mukaan.


title: C/2007 N3

text: Komeetan rata on hyperbolinen, eikä se siis luultavasti palaa Aurinkokunnan sisäosiin.


title: C/2007 N3

text: Lähestyessään Aurinkoa komeetta vähitellen kirkastui, ja sen odotettiin näkyvän jopa paljain silmin alkuvuodesta 2009 matalalla etelätaivaalla. Komeetta saavutti perihelin 10. tammikuuta, ja se oli lähinnä maapalloa 27. helmikuuta. Lyhimmillään Maan ja komeetan välimatka oli 0,41AU.


title: Arthur Hay Tweeddale

text: Arthur Hay, Tweeddalen 9. markiisi (9. marraskuuta 1824 Yester, Gifford, East Lothian, Skotlanti – 29. joulukuuta 1878 Chislehurst, Lontoo) oli skotlantilainen sotilas, arvoltaan eversti, ja lintutieteilijä.


title: Arthur Hay Tweeddale

text: Hay palveli Intiassa ja Krimillä. Hän peri isältään markiisin arvon, jonka puolestaan peri hänen veljensä.


title: Arthur Hay Tweeddale

text: Hay toimi Lontoon eläintieteellisen seuran (Zoological Society of London)) puheenjohtajana 16. tammikuuta 1868 alkaen. Veljenpoika Robert George Wardlaw-Ramsay julkaisi hänen ornitologiset työnsä postuumisti vuonna 1881. Haylla oli noin 20 000 näytteen yksityiskokoelma lintuja, hyönteisiä, matelijoita ja nisäkkäitä, joka on nykyisin British Museumissa.


title: Arthur Hay Tweeddale

text: Hay palkkasi Carl Bockin keräämään näytteitä Malaijien saaristosta ja nimesi noin 40 uutta taksonia, muun muassa keltasiepon ("Ficedula zanthopygia").


title: Bodenin linnoitus

text: Bodenin linnoitus on vahvasti linnoitettu taisteluasema Bodenin kunnassa lähellä Bodenin kaupunkia Pohjois-Ruotsin Norrbottenissa. Se sijaitsee 35 km:n etäisyydellä rannikolta. Linnoituksen oli tarkoitus olla strateginen taisteluasema ja joukkojen komentopaikka. Se rakennettiin torjumaan Venäjän ja myöhemmin Neuvostoliiton luomaa sivustauhkaa, jos se olisi ryhtynyt hyökkäykseen Ruotsia vastaan Suomen alueen kautta. Linnakkeen rakentaminen aloitettiin vuonna 1900, jolloin Suomen suuriruhtinaskunta oli vielä osa Venäjää. Linnoitus valmistui kokonaisuudessaan 1916.


title: Bodenin linnoitus

text: Enimmillään linnoitukseen oli sijoitettuna 16 000 sotilasta toisen maailmansodan aikana. Ruotsi ei osallistunut sotaan, joten linnoituskaan ei ole ollut varsinaisessa taistelukäytössä. Se pysyi käytössä ja miehitettynä aina vuoteen 1998.


title: Bodenin linnoitus

text: Linnaketta modernisoitiin toisen maailmansodan jälkeisinä vuosikymmeninä. Uusien aseiden ja sodankäynnin huomattava kehitys kylmän sodan aikana kuitenkin vähensi suuresti kiinteiden linnakkeiden merkitystä. Nykyaikaiset aseet kuten risteilyohjukset ja täsmäpommit sinetöivät Bodenin linnoituksen kohtalon niiden osoitettua tehonsa Persianlahden sodassa 1991. Mjösjöbergetin linnake oli lakkautettu jo vuonna 1979. Suurimmaksi uhkatekijäksi koetun Neuvostoliiton romahdettua 1990-luvun alussa linnoituksen alasajo kokonaisuudessaan alkoi. Viimeiset harjoitusammunnat Rödbergetin patterilla suoritettiin 31. joulukuuta 1997, ja tarkalleen vuotta myöhemmin linnoitus lakkautettiin palveltuaan 90 vuotta.


title: Bodenin linnoitus

text:
Kaikki viisi linnaketta ja kolme patteria, Leåkersberget, Norra Åberget ja Södra Slumpberget, ovat julistettu suojelukohteiksi. Kaksi linnaketta, Rödberget ja Åberget, ovat käytössä, ensin mainittuun matkailijat pääsevät tutustumaan opastetuilla kierroksilla. Yritykset voivat varata sen tiloja myös kokouskäyttöön. Vuonna 2002 arvioitiin kävijämääräksi 10 000 vuodessa.
Koska Bodenin linnoitus sijaitsi aiemmin tarkkaan eristetyllä sotilasalueella, kiersi siitä ihmisten keskuudessa monenlaisia huhuja ja muita tarinoita. Ne olivat yleensä mielikuvituksen tuotetta mutta osa niistä on myös vahvistettu. Yksi huhu kertoi, että linnakkeista olisi kyetty ampumaan aina Luulajan satamaan asti, 40 kilometrin etäisyydelle, mutta todellisuudessa tykkien kantama jäi vain alle puoleen siitä. Toinen laajalle levinnyt huhu kertoi että kaikki linnoitukseen kuuluvat erilliset linnakkeet olisivat yhteydessä toisiinsa maanalaisin tunnelein. Yksi linnoitukseen liittyvä huhu on sittemmin vahvistettu, nimittäin siellä on säilytetty Ruotsin kultavarantoa. Noin kolmannes Ruotsin 280 tonnin kultavarannosta oli sijoitettuna Degerbergetin linnakkeeseen vuodesta 1941 vuoteen 1982.
Linnakkeen kokonaiskustannukset olivat aikanaan noin 20 miljoonaa Ruotsin kruunua, eli noin 75 miljoonaa euroa vuoden 2008 tasossa, jos laskennassa käytetään kuluttajahintoihin perustuvia kertoimia. Todellisiksi kustannuksiksi on tästä huolimatta arvioitu lähes 375 miljoonaa euroa. Riippumatta kustannusten todellisesta määrästä, linnoitusta on pidetty mahtailevana ja suuruudenhulluna, sitä on myös kutsuttu edeltävän vuosisadan JAS -projektiksi. Tästä huolimatta jotkut ovat sitä mieltä että linnoitus piti Ruotsin erossa kahdesta maailmansodasta. Sen olemassaolo oli kuitenkin huomattava psykologinen tekijä ihmisten mielissä sodan varjossa.


title: Hermann Schalow

text: Hermann Schalow (1852 Berliini – 1925 Berliini) oli saksalainen pankkiiri ja amatööriornitologi.


title: Hermann Schalow

text: Schalowin oppi-isä oli Jean Louis Cabanis ja hän työskenteli Anton Reichenowin kanssa. Schalow toimi Saksan lintutieteellisen yhdistyksen varapuheenjohtajana 1894–1907 ja puheenjohtajana 1907–1921.


title: Hermann Schalow

text: Schalowin teoksia ovat "Die Musophagidae" (1886), "Beiträge zur Vogelfauna der Mark Brandenburg" (1919)ja "Die Vögel der Arktis" (1905). Schalow nimesi linnuista idänlepakkokiitäjän ("Neafrapus boehmi"), ornitologi Richard Böhmin kunniaksi.


title: Pahin rikos

text: Pahin rikos on vuonna 1999 valmistunut Clint Eastwoodin ohjaama, tähdittämä ja osin tuottama rikosdraama.


title: Pahin rikos

text: Journalisti Steve Everettin elämässä ei ole kaikki hyvin. Hän juo liikaa, pettää vaimoaan eikä ole kovin häävi isänäkään. Kaikki muuttuu, kun hänen työtoverinsa kuolee kolarissa ja hän joutuu paikkaamaan tälle tarkoitetun työn, kuolemaantuomitun vangin haastattelun. Ennen kuin Steve lähtee suorittamaan tehtäväänsä, pienet yksityiskohdat alkavat vaivata häntä ja pian hän uskookin vangin olevan syytön. Hän päättää jutun teon sijaan todistaa miehen syyttömyyden, mutta hänellä on vain puoli päivää aikaa ennen teloitusta. Tapausta ratkoessaan hänen on pantava myös omat henkilökohtaiset asiansa tärkeysjärjestykseen.


title: Oscar-gaala 2000

text: Oscar-gaala 2000 oli 72. kertaa järjestetty palkintogaala, jossa Yhdysvaltain elokuva-akatemia jakoi Oscar-palkinnot vuoden 1999 parhaille elokuville.


title: Leena Peltonen (päätoimittaja)

text: Leena Peltonen (31. elokuuta 1951 – 5. heinäkuuta 2007) oli "Aikakone"-lehden monivuotinen päätoimittaja, tieteis- ja fantasiakirjallisuuden kääntäjä, kirjallisuuskriitikko ja suomalaisen järjestäytyneen fantasia- ja tieteiskirjallisen harrastuksen kantavia voimia sen alusta alkaen.


title: Leena Peltonen (päätoimittaja)

text: Leena Peltonen käänsi suomeksi muun muassa Guy Gavriel Kayn, Robert Holdstock, Terry Pratchettin ja Peter S. Beaglen teoksia.


title: Leena Peltonen (päätoimittaja)

text: Peltosen mukaan scifi on ensisijaisesti kaunokirjallisuutta, jossa ”nykyajan ongelmat on usein etäännytetty kaukaiseen aikaan, jotta niitä olisi helpompi tarkastella”.


title: Leena Peltonen (päätoimittaja)

text: Peltonen opiskeli kirjallisuudentutkimusta Turun yliopistossa 1970-luvulla. Tuolloin hän tutustui fantasiakirjailija J. R. R. Tolkienin tuotantoon ja teki vuonna 1978 pro gradu -työnsä "Sormusten herran" juonirakenteesta ja kerrontatekniikasta. Opinnäyte oli ensimmäisiä suomalaisia Tolkien-tutkielmia. Peltonen oli vuonna 1976 perustetun Turun science fiction -seuran varhaisia jäseniä ja alusta lähtien mukana Tampereen sf-seuran toiminnassa. Hän kuului vuoteen 1986 asti seuran "Portti"-lehden toimituskuntaan.


title: Leena Peltonen (päätoimittaja)

text: Vuonna 1988 Peltonen tarjoutui "Aikakone"-lehden päätoimittajaksi Juhani Hinkkasen vetäydyttyä tehtävästä. Peltonen toimi päätoimittajana vuoteen 1996, jolloin lehden julkaisu lopetettiin. Suomentajana Peltonen aloitti kääntämällä novelleja "Porttiin", myöhemmin myös muihin sf-lehtiin. Peltonen toimi opettajana useilla Suomen tieteiskirjoittajien järjestämillä kirjoituskusseilla vuodesta 1987 sekä Jyväskylän kesän yhteydessä järjestetyillä kursseilla. Hän sai Suomen tieteiskirjoittajien Kosmoskynä-palkinnon 1991. Peltonen osallistui kaikkiin suomalaisiin sf-tapahtumiin vuoden 1997 Finnconiin saakka.


title: Leena Peltonen (päätoimittaja)

text: Peltonen oli tutustunut Johanna Sinisaloon, kun tämä oli avustanut "Portti"-lehteä. Peltonen kommentoi Sinisalon "Ennen päivänlaskua ei voi" -romaanin käsikirjoitusta ennen sen julkaisua. Peltosen kautta kulki myös Risto Isomäen Gilgamesin tappio -romaanin käsikirjoitus. Vuonna 1997 Peltonen vetäytyi fandom-toiminnasta.


title: Leena Peltonen (päätoimittaja)

text: Leena Peltonen asui Tampereella. Hän oli naimisissa vuodesta 2003 Juhani Hinkkasen kanssa. Peltosella todettiin vuonna 2006 vakava sairaus ja hän kuoli vuonna 2007.


title: Rachida Dati

text: Rachida Dati (s. 27. marraskuuta 1965) on ranskalainen poliitikko. Hän toimi Ranskan oikeusministerinä toukokuusta 2007 kesäkuuhun 2009. Vuodesta 2009 lähtien hän on ollut Euroopan parlamentissa. Dati on lisäksi Pariisin seitsemännen kaupunginosan pormestari.


title: Rachida Dati

text: Dati syntyi Saint-Rémyssa Bourgognessa toisena lapsena kahdestatoista marokkolaisen muurari-isän ja algerialaisen äidin perheeseen. Hän aloitti työnteon kuusitoistavuotiaana ja joutui äitinsä kuoleman jälkeen huolehtimaan nuoremmista sisaruksistaan. Dati opiskeli taloustiedettä ja oikeustiedettä ja pääsi vuonna 1997 École nationale de la magistratureen, josta valmistui lakimieheksi. Vuonna 2002 hänestä tuli sisäministeri Nicolas Sarkozyn neuvonantaja. Hän oli myös Sarkozyn edustajana tämän presidentinvaalikampanjan aikana.


title: Rachida Dati

text: Dati ilmoitti syyskuussa 2008 olevansa raskaana. Dati synnytti tyttärensä Zohran 2. tammikuuta 2009. Hän palasi töihin viiden päivän kuluttua.


title: Mihail Ignatjev

text: Mihail Borisovitš Ignatjev (, s. 7. toukokuuta 1985, Leningrad, Neuvostoliitto) on venäläinen rata- ja maantiepyöräilijä, pisteajon olympiavoittaja. Maantiepyöräilyssä hän edustaa vuodesta 2015 lähtien Team Rusveloa.


title: Mihail Ignatjev

text: Ignatjev voitti Ateenan olympialaisissa 2004 kultaa pisteajossa. Hän keräsi 93 pistettä hopeamitalisti Joan Llanerasin jäädessä 82 pisteeseen. Pekingin olympialaisissa 2008 Ignatjev saavutti Aleksei Markovin kanssa pronssia pariajossa eli madisonissa. Vuonna 2007 Ignatjev voitti ratapyöräilyn MM-kilpailuissa keirin-ajon maailmanmestaruuden. Nuorten sarjoissa hän voitti useita arvokilpailuja sekä rata- että maantiepyöräilyssä.


title: Puncak Jaya

text: Puncak Jaya, toiselta nimeltään Mount Carstensz tai Carstenszin pyramidi on vuori Sudirman-vuoristossa, Indonesian Papuan provinssin keskilännen ylängöllä. Sen muita nimiä ovat Nemangkawi amungkalin kielellä, Carstensz Toppen ja Gunung Sukarno.


title: Puncak Jaya

text: Puncak Jaya on Indonesian korkein vuori, samoin kuin Uuden Guinean saaren ja Oseanian korkein. Se on myös maailman korkein saarella sijaitseva vuori.


title: Puncak Jaya

text: Vuorta ympäröivä ylänkö oli asutettu ennen eurooppalaisten saapumista saarelle. Vuoren nimi amungkalin kielellä on Nemangkawi. Puncak Jaya nimettiin 'Carstenszin pyramidiksi' hollantilaisen tutkimusmatkailija Jan Carstenszoonin mukaan. Hän oli ensimmäinen eurooppalainen, joka näki huipulla sijaitsevat jäätiköt harvinaisen kirkkaana päivänä vuonna 1623. Carstenszoonia ei uskottu Euroopassa, kun hän kertoi nähneensä lunta lähellä päiväntasaajaa. Vuorikiipeilijöiden keskuudessa nimi Carstenszin pyramidi on yhä käytössä. Puncak Jayan jäätikön saavutti ensimmäisenä hollantilainen tutkimusmatkailija Hendrik Albert Lorentz vuonna 1909 yhdessä kuuden Borneosta tuodun dajakkikantajan kanssa. Ensinousun huipulle teki kuuluisa vuorikiipeilijä Heinrich Harrer yhdessä Templen, Kippaxin ja Huizengan kanssa vuonna 1962.


title: Puncak Jaya

text: Indonesian otettua provinssin hallintaansa 1960-luvulla vuori nimeksi tuli 'Puntjak Soekarno' (indonesiaksi: Puncak Sukarno) Indonesian ensimmäisen presidentin Sukarnon mukaan. Myöhemmin nimi vaihdettiin Puncak Jayaksi. "Puncak" tarkoittaa vuorenhuippua ja "Jaya" 'voittoa', 'voittoisaa' tai 'kunniakasta'.


title: Puncak Jaya

text: Vuorelle pääsy vaatii hallituksen lupaa. Se oli suljettu turisteilta ja vuorikiipeilijöiltä 1995-2005. Vuonna 2006 vuorelle pääsy oli mahdollista useiden seikkailumatkatoimistojen kautta.


title: Puncak Jaya

text: Puncak Jayan huippu on jäätön, mutta sen rinteillä on useita jäätiköitä. Koska vuori sijaitsee päiväntasaajan lähellä, keskilämpötila on ympäri vuoden melko vakio (noin 0,5 °C) ja jäätiköiden ala muuttuu vuodenajoittain vain vähän. Kuitenkin näiden harvinaisten päiväntasaajajäätiköiden koon tutkimus historiallisista lähteistä osoittaa niiden pienentyneen merkittävästi 1850-lukuun verrattuna. Paikallisen keskilämpötilan arvioidaan kohonneen 0,6 °C vuosisataa kohti vuosien 1850 ja 1972 välillä.


title: Puncak Jaya

text: Puncak Trikoran jäätikkö Maoke-vuorilla katosi kokonaan joskus vuosien 1939-1962 aikana. 1970-luvulta lähtien satelliittikuvat osoittavat Puncak Jayan jäätiköiden pienentyneen nopeasti. Meren-jäätikkö suli kokonaan joskus vuosien 1994-2000 välisenä aikana..


title: Puncak Jaya

text: Puncak Jaya on eräs vaativimmista nousuista maanosien korkeimpien huippujen listalla. Sen tekninen vaativuus on suurin, vaikkakaan fyysiset vaatimukset eivät ole kovimmat. Normaalireitti kulkee pohjoisseinämää ja huippuharjannetta pitkin, koko matka kovaa kiveä. Suuresta kaivoksesta huolimatta alue on vaikeapääsyinen kiipeilijöille, vaatien neljästä viiteen päivään kestävän 100 kilometrin marssin lähimmältä lentokentältä, Timikalta, perusleiriin.


title: Samuel Washington Woodhouse

text: Samuel Washington Woodhouse (27. kesäkuuta 1821 Philadelphia - 23. lokakuuta 1904 Philadelphia) oli yhdysvaltalainen lääkäri ja luonnontieteilijä.


title: Samuel Washington Woodhouse

text: Woodhouse opiskeli lääketiedettä Pennsylvanian yliopistossa ja valmistui 1847. Hän toimi lääkärinä ja luonnontieteilijänä luutnantti Lorenzo Sitgreavesin johtamilla tutkimusmatkoilla Coloradossa, Oklahomassa ja Zuni Riverillä 1849–1850 ja 1851. Hän julkaisi retkestä teoksen "A Naturalist in Indian Territory: The Journal of S. W. Woodhouse, 1849-50". Vuonna 1853 hän osallistui tutkimusretkelle Hondurasiin. Tämän jälkeen hän keskittyi lääkärinpraktiikkansa hoitamiseen Philadelphiassa. Vuonna 1872 Woodhouse avioitui Sara A. Peckin kanssa ja heille syntyi kaksi lasta.


title: Samuel Washington Woodhouse

text: Woodhouse nimesi joitakin uusia nisäkäs- ja lintulajeja, muun muassa harmaasirkkulin ("Aimophila cassinii") ja kalliokiitäjän ("Aeronautes saxatalis").


title: Bratislava III

text: Bratislava III () on yksi Slovakian pääkaupungin Bratislavan piireistä. Se sijaitsee Bratislavan keskustan pohjoispuolella. Siellä on arviolta 65 093 asukasta (vuonna 2016) ja sen pinta-ala on 74,66 neliökilometriä.


title: Bratislava III

text: Piiri jakautuu Nové Meston, Račan ja Vajnoryn osa-alueisiin.


title: Skodje

text: Skodje on kunta Møren ja Romsdalin läänissä Norjassa. Kunnalla on pinta-alaa 120 neliökilometriä ja tammikuussa 2013 tehdyn väestönlaskennan mukaan Skodjen kunnassa oli 4 282 asukasta.


title: Paavalin kirjeet

text: Paavalin kirjeet ovat kolmetoista Uuden testamentin kirjettä, jotka antavat ymmärtää olevansa apostoli Paavalin (Παῦλος) kirjoittamia. Nykytutkimuksen yleisimmän näkemyksen mukaan Paavalin aidoiksi kirjeiksi luetaan seitsemän tekstiä. Loput kirjeet ovat Paavalin nimissä laadittuja uusia tekstejä, joita kutsutaan Paavalin koulukunnan kirjallisuudeksi eli "deuteropaavalilaiseksi kirjallisuudeksi".


title: Paavalin kirjeet

text: Paavalin kirjeet ovat 50-luvulta, ja ne ovat ainoita ensimmäisen kristillisen sukupolven aikana syntyneitä tekstejä, jotka ovat säilyneet nykyaikaan asti.


title: Paavalin kirjeet

text: Apostoli Paavali oli ensimmäisen kristillisen sukupolven merkittävin uskonoppinut. Hän julisti evankeliumia ja perusti seurakuntia kolmen vuosikymmenen ajan Rooman valtakunnan itäosiin. Paavalin toiminnan keskuksia olivat Antiokia, Efesos ja Korintti. Perustamiinsa seurakuntiin hän piti yhteyttä kirjeitse ja työtovereiden välityksellä.


title: Paavalin kirjeet

text: Paavalin kirjeet näyttivät suunnan kristinuskolle ja sen tulkinnalle. Hän otti etäisyyttä juutalaisiin tapoihin, joten myös pakanoiden oli helpompi kääntyä kristinuskoon. Paavalin kirjeitä kopioitiin ja leviteltiin laajalti. Antiikin maailman tyyliin tämä antoi monille kirjoittajille kimmokkeen laatia niin sanottuja pseudepigrafisia kirjeitä eli kirjoittaa omaa tekstiä kuuluisamman Paavalin nimissä.


title: Paavalin kirjeet

text: Paavalin nimissä on laadittu 13 kirjettä, mutta yleisesti Paavalin aidoiksi kirjeiksi luetaan seitsemän tekstiä:


title: Paavalin kirjeet

text: Paavalin kirjeet ovat syntyneet sanelemalla kirjurille. Ne eivät ole uskonnollisia tutkielmia, vaan vastauksia seurakunnan päivittäisiin asioihin. Kirjeiden rakenne noudattaa tiettyä kaavaa. Ensin Paavali mainitsee kirjoittajan tai kirjoittajien nimet ja sen jälkeen vastaanottajien nimet. Alkutervehdyksen jälkeen seuraa kiitosrukous. Runko-osassa kerrotaan varsinainen asia. Lopuksi Paavali kertoo matkasuunnitelmistaan ja lähettää terveisiä ystävilleen.


title: Paavalin kirjeet

text: Paavali syntyi juutalaiseen perheeseen Vähän-Aasian Tarsoksessa. Hän liittyi farisealaisten puolueeseen ja siirtyi Jerusalemiin opiskelemaan juutalaista oppia. Paavali nousi merkittävään asemaan juutalaisten keskuudessa, ja hän toimi kristillisten seurakuntien vainojen johtajana. Paavali oli Rooman kansalainen, puhui kreikkaa ja sai vaikutteita hellenistisestä kulttuurista.


title: Paavalin kirjeet

text: Apostolien tekojen mukaan Paavali kohtasi ylösnousseen Jeesuksen matkalla Damaskokseen, ja näkymä käännytti hänet kristinuskon vainoajasta sen julistajaksi. Noin kolme vuotta kääntymisen jälkeen Paavalista muutti Antiokiaan, missä toimi pääasiassa ei-juutalaista koostuva varhaiskristillinen seurakunta. Paavali toimi Antiokiassa 14 vuotta. Vuonna 48 Antiokian seurakunta lähetti Paavalin niin sanottuun Apostolien kokoukseen, jossa keskusteltiin siitä, tulisiko ei-juutalaisten kristittyjen noudattaa Mooseksen lakia. Paavalin kanta uskonnon levittämisestä pakanoiden keskuuteen voitti.


title: Paavalin kirjeet

text: Pian Paavali joutui riitoihin Antiokiassa, ja hän muutti puoleksitoista vuodeksi Korinttiin. Siellä hän kirjoitti Jeesuksen paluuseen liittyvän kirjeen tessalonikalaisille. Korintista hän siirtyi sen ajan alueelliseen keskukseen Efesokseen kolmeksi vuodeksi. Siellä Paavali neuvoi seurakunnan elämään liittyvissä asioissa kirjeessään korinttilaisille sekä selvitteli kiistojaan heidän kanssaan toisessa kirjeessä.


title: Paavalin kirjeet

text: Efesoksen kaudelta on myös kirje galatalaisille, jossa Paavali perustelee, miksi kristityn ei tarvitse noudattaa Mooseksen lakia. Tämän jälkeen hän palasi Korinttiin ja viipyi siellä noin vuonna 56 kolme kuukautta. Paavali suunnitteli Rooman kautta Espanjaan suuntautuvaa matkaa, josta hän kirjoitti kirjeessään Rooman seurakunnalle ja otti samalla kantaa seurakunnan ongelmiin.


title: Paavalin kirjeet

text: Paavalin saavuttua Jerusalemiin hänet pidätettiin ja kuljetettiin Roomaan. Paavali oli vankina Roomassa yli kahdeksan vuotta. Mahdollisesti siellä hän kirjoitti kirjeen filippiläisille ja kirjeen Filemonille. Perimätiedon mukaan Paavali ja apostoli Pietari teloitettiin samana vuonna, mutta tarkasta vuodesta ei ole varmuutta. Apostolien tekojen kertomus päättyy joko vuoteen 61 tai vuoteen 62. Useimmiten Paavalin kuolinvuosi ajoitetaan keisari Neron vainoihin tai sen kynnykselle vuoteen 63 tai vuoteen 64.


title: Paavalin kirjeet

text: Paavalin kuoleman jälkeen hänen perinteensä säilyi seurakunnissa, ja hänen kirjeensä saivat jatkuvasti uusia lukijoita. Ajan kuluessa huomattiin, että Paavalin kirjeiden sisällöt eivät enää vastanneet seurakuntien uusiin ajankohtaisiin kysymyksiin. Paavalin kuoleman jälkeen seurakunnat olivat vakiinnuttaneet asemansa ja kristinusko oli etääntynyt yhä enemmän juutalaisista juuristaan.


title: Paavalin kirjeet

text: Muuttuneet olosuhteet vaativat lisäopastusta, niinpä Paavalin nimissä laadittiin uusia teoksia. Tätä kirjallisuutta kutsutaan Paavalin koulukunnan kirjallisuudeksi eli deuteropaavalilaiseksi kirjallisuudeksi (antiikin kreikan sanasta ’deuteros’, lit. ’toinen’; sittemmin myös ’toissijainen’ ja ’jatke’). Antiikin aikana toisen nimissä julkaiseminen eli pseudepigrafia oli täysin hyväksyttävää eikä se vaikuttanut tekstin arvovaltaan. Todennäköisesti lukijat usein tiesivät, että kyse ei ollut aidosta historiallisesta tekstistä. Sitä luettiin, mikäli tekstin kirjoittajaksi mainittiin arvovaltainen henkilö ja mikäli teksti oli vakuuttavaa.


title: Paavalin kirjeet

text: Paavalin kirjeistä kuutta pidetään Paavalin koulukunnan kirjallisuutena. Suurin yksimielisyys vallitsee neljästä kirjeestä:


title: Paavalin kirjeet

text: Loput kaksi kirjettä jakavat tutkijoita, ja Paavalin oppia tutkittaessa ne jätetään yleensä syrjään:.


title: Paavalin kirjeet

text: Kaikki Paavalin 13 kirjettä antavat ymmärtää olevansa itse Paavalin kirjoittamia. Tekstien jakaminen aitoihin ja Paavalin jälkeisiin on suoritettu vertaamalla oppia, kirjoittamistyyliä, kirjoittajan tilannetta ja seurakunnan tilannetta. Seitsemän aitoa kirjettä on tunnistettu niiden yhtäläisen uskonopin ja kirjeiden yhtäläisyyden Paavalin elämänvaiheiden kanssa. Esimerkiksi pastoraalikirjeiden eli seurakuntaelämää ohjeistavien kirjeiden näkemys seurakunnan viroista viittaa ensimmäisen vuosisadan lopun tilanteeseen.


title: Paavalin kirjeet

text: Ajoittain myös heprealaiskirje on laskettu Paavalin kirjeeksi. Jo varhaiskristillisenä aikana sen päätyminen Uuden testamentin kaanoniin oli epävarmaa. Teoksen pelasti uskomus, että kirje oli Paavalin kirjoittama vaikka tekstissä itsessään ei ole tällaista väitettä. Heprealaiskirjeen taidokas ja puhdas kreikan kieli poikkeaa aidoista Paavalin kirjeissä käytetystä kielestä.


title: Smøla

text: Smøla on saaristokunta Møren ja Romsdalin läänin pohjoiskolkassa Norjassa. Kunnalla on pinta-alaa 282 neliökilometriä, ja asukkaita sillä oli 2 248 vuonna 2004.


title: Smøla

text: Smølan kunta syntyi 1. tammikuuta 1960 Edøyn, Brattværin ja Hopenin yhdistyessä. Yhteinen väkiluku oli tuolloin 4 046. Kunnan rajat ovat pysyneet samoina tähän päivään asti.


title: Smøla

text: Smølan vaakuna on vuodelta 1989. Siinä on kaksi valkoista lokkia punaisella pohjalla kuvaamassa kunnan merellistä sijaintia.


title: Smøla

text: Smølan kunnan alueella toimii kolme Norjan kirkon seurakuntaa kuntaliitosta edeltäneiden kolmen kunnan mukaisesti. Brattværin kirkko on vuodelta 1917, Edøyn kirkko vuodelta 1885 ja Hopenin kirkko vuodelta 1892.


title: Smøla

text: Smølan saaristokunta sijaitsee pohjoiseen Kristiansundista Norjan länsirannikon edustalla. Kunta koostuu pääsaaresta Smøla ja yli kolmesta tuhannesta pienemmästä saaresta. 214 neliökilometrin laajuinen pääsaari on matala, korkein kohta on 63 metriä merenpinnasta. Saaren maasto koostuu lähes yksinomaan soista ja kallioista, vain 5 % pinta-alasta on viljeltyä. Kunnan muut merkittävät saaret ovat Edøya, Kuli ja Veiholmen. Saaristokunnan erottaa Norjan mantereesta Edøyfjorden-vuono.


title: Stordal

text: Stordal on kunta Møren ja Romsdalin läänissä Norjassa. Kunnalla on pinta-alaa 247 neliökilometriä ja tammikuussa 2013 tehdyn väestönlaskennan mukaan Stordalin kunnassa oli 1 052 asukasta.


title: Stranda

text:
Stranda on kunta Møren ja Romsdalin läänissä Norjassa. Kunnalla on pinta-alaa 866 neliökilometriä, ja asukkaita sillä oli 4 610 vuonna 2013.
680 asukkaan Hellesylt sijaitsee Sunnylvsfjorden-vuonon lounaisessa päädyssä.
Liabygdassa elää vakituisesti 260 asukasta ja se sijaitsee Storfjorden-vuonon pohjoisrannalla.


title: Stranda

text:
Geirangerissa elää vakituisesti 250 asukasta. Se sijaitsee Geirangerinvuonon itäpäädyssä.
3500 asukkaan Stranda on kunnan hallinnollinen keskus, joka sijaitsee Storfjorden-vuonon rannalla.


title: Stranda

text: Maastollisesti Strandaa hallitsevat Skandeihin kuuluvat Sunnmørsalpenen vuoret ja kuntaa halkovat mutkaiset vuonot. Kunnan alueella kokonaan tai osittain sijaitsevat vuonot, Geirangerinvuono, Sunnylvsfjorden ja Norddalsfjorden, ovat osa suurempaa 110 kilometrin pituista Storfjordia, jonka leveä pääreitti kulkee kunnan pohjoisosasta useiden muiden Møren ja Romsdalin läänin kuntien kautta Atlantin valtamereen. Geirangerinvuono, joka on yksi alueen suosituimmista turistinähtävyyksistä, valittiin vuonna 2005 Unescon maailmanperintöluetteloon.


title: Stranda

text:
Kunnan korkeimpiin kuuluvia huippuja:
Kunnan autolauttaliikenteestä vastaa lähinnä norjalainen kuljetuksiin keskittynyt monialayhtiö Fjord1 Nordvestlandske AS.
Lautan ylitysaika on noin 15 minuuttia, ja reitin liikennöinti tapahtuu tavallisesti M/F Solnør -lautalla.


title: Stranda

text: M/F Kvernes -lautta kulkee päivittäin 20. kesäkuuta - 20. elokuuta -välisenä aikana. Lähdöt Valldalista (Sylte) klo 09.30 ja 14.45 ja Geirangerista klo 12.00 ja 17.15.


title: Stranda

text: Välillä kulkee kaksi lauttaa, M/F Bolsøy ja M/F Veøy, 1. kesäkuuta - 2. syyskuuta -välisenä aikana. Lähdöt tapahtuvat 1½ tunnin välein klo 08.00 - 18.30 kummastakin satamasta.